text:
Bielzà un secul indaûr un siôr di non Achille Tellini si metè tal cjâf di tirâ sù contis e vilotis pardut il Friûl, e po dopo ancje di publicâ chestis racueltis. Lu fasè tal interès di no pierdi la lenghe e il patrimoni culturâl leât a di chê, e che midiant des contis al vignive puartât indevant gjenerazion dopo gjenerazion. Un lavôr migo di pôc, se si pense che al veve mantignudis ancje lis variantis locâls de lenghe, daûr dai paîs li che lis veve scoltadis.
Une opare colossâl e impuartante, e si à di dâi grant mert a lui se tal Friûl di vuê si impensisi ancjemò di ce che al jere il Friûl di une volte.
Un secul dopo però, al è biel viodi che il lavôr, l’impegn e lis ideis di Tellini no son ladis pierdudis, inacuarzisi che che al jere un om une vore moderni e indevant rispiet ai timps che al viveve, e che al sarès cetant atuâl ancje in dì di vuê.
E propit par tignî vivis lis sôs ideis e lis sôs oparis, sul finî dal secul passât un grup di inteletuâi furlans e di operadôrs culturâi di une cierte puartade si son dâts dongje par lâ indenant a fâ culture, daûr des liniis di Tellini.
Al nassè cussì tal 1992, cun sede tal paîs di Manzan, un Istitût di Culture che al cjape il non propit di “Achille Tellini”, e jenfri il grup dai fondadôrs si cjatin nons tant che Pre Meni Zanier, Galliano Zof, Maurizio Puntin, Max De Pelca, e ancje tancj altris. Une associazion-istitût nassude propit cu la intenzion di puartâ indevant un lavôr di racuelte dal patrimoni culturâl e di ricognossiment linguistic che dopo di Tellini si jere un pôc pierdût pe strade.
Il lavôr plui impuartant che l’Istitût Tellini in dì di vuê al è daûr a puartâ indevant al è chel de golaine di libris “Mîts, Flabis e Liendis dal Friûl storic”, che ae fin de produzion e sarà une des oparis plui impuartantis fatis in Friûl: une racuelte di ben 18 volums, dulà che i prins 8 a son za stâts publicâts. Cheste vore, in pocjis peraulis, e je une racuelte di contis tiradis sù in ducj i paîs dal Friûl, scoltant i vielis e regjistrant lis lôr memoriis prime che a ledin pierdudis, parant vie cussì il pericul che daûr di lôr e vegnin canceladis lis pagjinis de storie popolâr e tradizionâl dal Friûl.
Ma chest Istitût no si impegne dome te scriture des contis, al sta fasint lavôrs ancje in altris cjamps di stamp culturâl: al baste pensâ che si divît in vot dipartiments di ativitât e che in plui de antropologjie culturâl si da di fâ intal cjamp de pedagogjie, de toponomastiche, de linguistiche, de leterature, de musicologjie, de storie e des arts figurativis e visivis.
Une ativitât che si slargje pardut, propit come che a jerin i interès di Achille Tellini che, se di indulà che al è al podès viodi ce che a fasin par di ca cul so non, dal sigûr al sarès content.
Luca Zoratti
SPECIÂL. Su la memorie di Tellini al è stât costruît un Istitût di Culture............
Bielzà un secul indaûr un siôr di non Achille Tellini si metè tal cjâf di tirâ sù contis e vilotis pardut il Friûl, e po dopo ancje di publicâ chestis racueltis. Lu fasè tal interès di no pierdi la lenghe e il patrimoni culturâl leât a di chê, e che midiant des contis al vignive puartât indevant gjenerazion dopo gjenerazion. Un lavôr migo di pôc, se si pense che al veve mantignudis ancje lis variantis locâls de lenghe, daûr dai paîs li che lis veve scoltadis.


c: text/html

text:
Parlament talian
Il Parlament talian o miôr Parlament da Republiche taliane,al e tal sisteme juridic talian,l'assemblee che al ministre il podè legjislatîf. A si compon de Cjamare dai Deputâts e dal Senât de la Republiche che secont la Costituzion ai an pari podès.La piçule diference tra lis dôs assembleis al e che il President dal Senât al pues ocupâ il puest dal President de la Republiche se chel altri a nol rive e il President da Cjamare dai Deputâts nol pues.
Dutis dôs lis cjamaris a vegnin elets ogni 5 agns ma ancje prime se il President da la Republiche a lu decît.Il lavôr principâl das dôs cjamaris al e di esaminâ lis propueste di leç ca rivin dal Guvier e viodi se aprovâlis,ma lis les a non vegnin dome dal Guvier,a puedin vegnii presentadis ancje da un deputât o senatôr. In une sedude i parlamentârs a si esprimin in confront a la leç che si a di votâ e dopo lis oris di dibatit a si vote par aprovâle o disaprovâle.
Cjamare dai Deputâts[cambie | modifiche il codiç]
La Cjamare dai Deputâts a ie composte da 630 deputâts che a son elets dal popul ogni 5 agns. In tai coleghis uninominâls a vegnin elets il 36% dai deputâts in tai plurinominai il 64%. Chest a vûl di che in cualchi coleghio (uninominâl 36%) ven elet dome un deputât e in cualchi coleghio (plurinominal 64%) plui di un,dut ilustrât in te Leç 3 Novembar 2017,clamade Rosatellum. Sore dut al e il Consei di Presidence che al e formât dai Segretaris,Sotsegretaris,Comissions Permanentis e l'Ufizi di Presidence pressedût dal President da Cjamare dei Deputâts.la so sede ai e Palaç Montecitorio a Rome dal 1871,quanc la capital ai e passade da Turin a Rome .Lis sôs mansions a si son blocadis quanc Benito Mussolini a la sostituì cun la Cjamare dai Fascis e das Corporazions dal 1939 al 1943.Dal 1945 al 1946 a ven cambiade con la Consulte Nazionâl e dal 1946 al 1948 dale Assemblee Costituent.
Senàt da la Republiche[cambie | modifiche il codiç]
Il Senât da la Republiche a ie composte da 315 deputâts che a son elets dal popul ogni 5 agns. In tai coleghis uninominâls a vegnin elets il 36% dai deputâts in tai plurinominai il 64%. Chest a vûl di che in cualchi coleghio (uninominâl 36%) ven elet dome un deputât e in cualchi coleghio (plurinominal 64%) plui di un,dut ilustrât in te Leç 3 Novembar 2017,clamade Rosatellum. Sore dut al e il Consei di Presidence che al e formât dai Segretaris,Sotsegretaris,Comissions Permanentis e l'Ufizi di Presidence pressedût dal President dal Senât da la Republiche.La so sede ai e Palaç Madama a Rome dal 1871,quanc la capital ai e passade da Turin a Rome(la precedente sede a ere Palaç Madama a Turin).In Senât a sentin in tas sedudis ancje 5 senatôrs che a son clamâts Senatôrs a vite.Lôr a vegnin premiâts par l'impegn impleât par il Stât talian dal President de la Republiche ogni 5 agns.Oltri a cui al ven premiât dal President,a son senatôrs a vite ancje i ex Presidents de la Republiche.

robotstxt: allowed

filter: keep


text:
Contis curtis di ogni sorte. Contecurte in Osterie
8 coments On Contis curtis di ogni sorte. Contecurte in Osterie
-
Buine sere, usgnot o soi stât a Basilian e li e jere tante int, dute interessade a sintî lis contis di Raffaele e di Checo, lôr propit bulos a lei une biele selezion. O ai vût cusì la pussibilitât di cognossi di persone chei doi spirtàs che tegnin adun lis contis. Un salût a ducj e a le prossime conte in ostarie! Mandi Maurizio Di Fant
-
Grazie a ti Maurizio
Al è stât biel rivâ a meti dongje une muse a un non e cognon di internet!
O ai gust che tu ti sedis divertût
e ancje nô si sin divertûts. 🙂
Sperìn ancje ducj chei altris 😀
Mandi!
-
-
Ce rabbie no podê jessi cun vualtris.Sarà pe prossime volte. Biele le idee dal librut. Mandi
-
cuissâ se a vût l'onor di jessi lete ancje une des mês contes?
-
@Si antonella,
lassimi un moment e il librut al sarà scjamabil propit come chei dal vagon
@Nello
eh eh
ti ai za bigulât propit îr di sere
o ai lete la conte de ostarie cul titul plui lunc di ducj, e ti disarai anche che mi pâr che e sedi plasude une vero. Maurizio magari, che al jere tal public, tal pues confermâ.
-
Sigûr Nelo, la to conte e a vût un sucesson e ti disarai che a mi mi e plasude une vore. Di fat, in chei agns che la conte a je ambientade la int no podeve maridâsi parcè al mancjave di fat il lavôr. No vuei sedi polemic, ma vuê a le dut cambiât, la zoventût no si maride parcè a non si sint di impegnâsi. Ma chest a le un me mût di viodi les robis!
O volevi ancje diti che a Feagne dopo mieç di al jere un biel incuintri culturâl une vore interessant e li o ai cjatât personis che e an sintût fevelâ di CONTECURTE e a chest proposit o ai fevelât propit di te. Mandi Nelo
P.s. A Basilian, mi sarès plasût contà une des mês, ma e sarà pe prossime, o speri!
Maurizio Di Fant
-
Gracie di cûr Maurizio pes bielis che tu contis.Jo, o soi di Feagne e che tu vedis fevelât di me, propit tal gno paîs, mi fâs onôr. Gracie!!!!!!!! Come che mi fâs onôr che sedi plasude, a Basilian, la me conte. A Jugn o ven su di chês bandis e o domandarài di te. Cuissà se za si cognossin? Jo soi tant ami di Mauro di Narda, un to paisan. O soi content che a Feagne si fasedin bielis iniziativis culturâls.Se ti plâs scrivi,al vignarà ancje il to moment.


text:
Carli Magn
Carli Magn, par latin Carolus Magnus, par francês Charlemagne, par todesc Karl der Große (2 Avrîl 742 – Aquisgrane, 28 Zenâr[1] 814), al fo re dai Francs e dai Langobarts e imperadôr dal Sacrât roman imperi.
Al fo un dai omps plui impuartancj de Storie.
Biografie[cambie | modifiche il codiç]
La zoventût[cambie | modifiche il codiç]
Al nassè di Pipin il Curt, prin maiordom di palaç, daspò re dai Francs, e Bertrade di Laon, cognossude anche come Berte dai grancj pîs, salacor tal 742, ma no o sin segûrs; no o savìn ben nancje dulà, salacor in Belgjiche, ancje se tal Votcent storics francês e todescs a tentatin di provâ che al jere nassût tai lor paîs, par resons di nazionalisim; dai sos predecessôrs al eredità une aleance unevore impuartante cu la glesie catoliche. No o cognossìn ben la infanzie di Carli Magn.
Carli re dai Francs e dai Langobarts[cambie | modifiche il codiç]
Tal 768 il pari al murì, probabilmentri pe idropisie, stramanant il ream a ducj doi i sos fis, Carli e Carliman, parcè che nol jere il dirit di primogjeniture; i doi fradis, no volint smiezâ il podê, a jerin unevore rivâi, ma il scuintri al fo evitât pe influence de mari, che e rivà a tignî sù la pâs sintremai il 771, cuant che Carliman al murì: Carli al rivà a cjapà il ream dal fradi, gjavant ae sô famee, che e scjampà dongje dal re dai Langobarts Desideri, che i Francs a vevin un bon rapuart cun lui, la pussibilitât di riclamâlu. Il rapuart cun lui al jere tant bon che Carli al veve maridât une sô fie, che no o savìn il non di lei, ma che e je par solit cognossude come Irmingarde, parcè che Alessandri Manzoni te tragjedie Adelchi le clamà cussì (par talian Ermengarda), o come Desiderade, ma, no vint vût fis di lei, vint pôre di une pussibil rivendicazion future dai erêts di Carliman, al decidè di discognossile e di tacâ i Langobarts. Te Storie i Francs e chescj par solit a jerin nemìs, par vie de volontât di chescj di concuistâ Rome e de aleance di chei cui papis; cun di fat il pontefiç Adrian I, che nol veve preseât lis gnocis e la aleance, al fo unevore cuntent. Par invadi la Italie al sielzè di doprâ une manovre a tanaie e tal 773 al rivà a vignî jù des Alps, tal Piemont, passant ator l'esercit nemì e lis fortificazions langobardis, che a jerin te planure e no sui monts parcè che chescj a jerin di là dal cunfin cul ream dai Francs, e scuaiantju par rivâ daûr di lôr cence nancje bataiâ. Viodude cemût che e jere la situazion, un grum di duchis langobarts a si alearin cun Carli. Desideri al si parà te capitâl Pavie di Milan, dulà che al tignì dûr par plui di un an; finît l'assedi e cjapade la citât tal 774, Carli, distronât il re, lu spedì intun munistîr a fâ il munic e al vignì il gnûf sovran dai Langobarts.
Al tornà in Italie tal 776 par fermâ un riviel di duchis langobarts (ancje chel dal Friûl) e tal 780 pe incoronazion di sô fi Carliman a re di chest paîs, cul non di Pipin.
Lis vueris cuintri i Sassonês e i Avars[cambie | modifiche il codiç]
Il scuintri di Carli e dai Sassonês, popul paian che al veve la Gjermanie dal nort, scomençât tal 772, al finì tal 804. La religjon di chescj (I Francs a jerin grancj aleâts de Glesie) e lis svalisamencj (no a jerin bariduris naturalis tra lôr e i Francs) a creavin ruze tra i doi popui. E fo une vuere fate di seguitivis incursions dai Sassonês, par solit te Istât, e di rifis dai Francs, che, par esempli, un dì a coparin plui di 4 000 ostaçs intune volte. Carli par fâju jù e convertîju al doprà ancje deportazions, introdusint tes tieris dispopoladis Sclâfs e Francs, leçs unevore severis cuintri la religjon paiane e un grum di durece. Invezit, cuant che al ve di convertî e bataiâ cuintri i Avars (791 - 796), no e fo doprade cheste severitât e a forin scanceladis lis leçs suturnissimis cuintri i Sassonês.
La vuere cuintri i musulmans[cambie | modifiche il codiç]
Volint cjapâ gnovis tieris, disint di volê liberâ i cristians spagnûi dai maumetans, che a regnavin lavie, al organizà une spedizion tal 778, profitant dal fat che un emîr al j veve domandât judori cuintri un altri. Nol combinà nuie, ma tai agns seguitîfs i soi gjenerâi a rivarin a cjapâ la Catalogne. Un episodi di cheste prime vuere in Spagne al è unevore innomenât: biel che l'esercit di Carli al tornave in France, ae retrovuardie al j fo dât sot e e fo disterminade, e cun cheste ancje il paladin Orlant, o Rolant, che al è un dai personaçs plui impuartants de leterature romançe, sedi te epiche medievâl (par esempli te Cjançon di Rolant, par francês Chanson de Roland) sedi tai poems cavalarescs (par esempli tal Orlant inamorât, par talian Orlando innamorato, e tal Orlant furiôs, par talian Orlando furioso). Secont la tradizion, te batae, vignude a Roncesvalles (ma i storics a disin che chest al è un buridon), Orlant al copà un grum di nemìs Araps, ma chescj a jerin masse di lôr; al decidè di cuarnâ par clamâ jutori masse tart, parcè che nol voleve jessi vîl. Par chest al murì. Te realtât no a jerin Araps in chê bataie, ma Bascs, che no a jerin musulmans, ma cristians.
La nassince dal imperi[cambie | modifiche il codiç]
Tal 799 il pape, Leon III, che al jere debil, nol veve un grum di aleâts, ni internis ni esternis, e al venive acusât par intacs di casse e pe sô vite privade (difat Carli, che al podeve fâlu parcè che al veve un prestigi stragrant e al jere considerât, insiemit al pontefiç, al vuide dai cristians, al decidè di fâ un scrutini par verificâ e chest al jere ver), al si parà dongje di lui, a Paderborn, in Sassonie, par un riviel a Rome, afermant che a j jerin stâts gjavâts fûr i volis e che e j jere stade taiade la lenghe ma che a jerin cressûts di gnûf par un meracul. Tornade Rome al pape, chest te Sierade dal 800 al acolzè Carli te caput mundi come al si faseve pai antîcs imperadôrs romans e tal dì di Nadâl, in chel che il tron dal imperi bizantin al jere vacant, doprant cheste come reson (al veve di jessi un imperadôr roman), lu incoronà imperadôr dal Sacrât roman imperi te basiliche di San Pieri, rispietant il cerimoniâl imperiâl roman: la intenzion e jere chê di ripiâ la Storie dal Imperi roman a soreli bonât daspò une interuzion. Secont Egjinart Carli nol fo content de cerimonie, salacor parcè che al veve metût il pape la corone sul sô cjâf, e chest al à une precise significance simboliche, ma salacor il biograf al scrivè cussì nome par sotsegnâ la sô modestie, come al faseve Svetoni pai imperadôrs antîcs.
L'imperi sintremai la muart[cambie | modifiche il codiç]
Tal 802 Nicefor I al vignì imperadôr bizantin, no preseant la renassince dal Imperi roman di Jevât: i doi a si bataiarin dal 805/806 al 812, po fasint un pat che al assegnà a Nicefor Vignesie, la Istrie e la Dalmazie, a Carli il ricognossiment de sô carighe. Daspò al organizà il stât, dividintlu in conteis, lis tieris centrâls, e marchis, chês esternis; par controlâlis dutis, al mandave funzionaris clamâts missi dominici de capitâl Aquisgrane. Al viodè di scrivi cetantis leçs prin nome orâls.
Tal 813 al associà al cadregon il sôl fi legitim ancjemò vîf, Luduì; tal istès an pal fret che al jere intant che lui al jere a cjace tes Ardenis al si inmalà, come al jere za sucedût prime, cheste volte di polmonere; no volint scoltâ i miedis, par curâsi al decidè di bessôl di gjunâ par cualchi dì, po di tornâ a mangjâ dut chel che al voleve. La matine dal 28 Zenâr 814, fade la comunion, al murì.
Carli e la culture[cambie | modifiche il codiç]
Al fevelave latin e al saveve lei, ma no scrivi; al cirì di imparâ cuant che al jere za intimpât, ma, aromai masse vecjo, nol rivà.
Al temeve la disparizion de culture dai Francs e de lor lenghe gjermaniche par vie de influence dal francês; par chest al scrivè une gramatiche de lenghe franche, intun timp cuant che al si crodeve che la sole lenghe che al si podeve comedâ e fos chê latine. Al organizà scuelis par predis e munics e al favorì la difusion de culture e la produzion di libris: in dì di vuê o vin 1 800 manuscrits realizâts dal an 1 sintremai la etât di Carli, plui di 7 000 scrits tal sô secul. Sot di lui al si stabilizà la minuscule caroline, la scriture che e fo la base pe elaborazion di chê doprade cumò tai libris (chê che il letôr al cjate chi). Il periodi di Carli al fo tant impuartant pe culture europeane che al è cognossût cul non di rinassince carolingjie[2]. Al jere ancje interessât ae astrologjie.
La scusse[cambie | modifiche il codiç]
Secont Egjinart, l'autôr de sô biografie plui impuartante, che lu cognosseve a muse, al jere grues, robust e alt 1,90 m; tal Votcent al vignì fûr che il so scheletri, che al fo misurât in chê volte, al jere propite 1,92 m. Al veve la muse taronte, i volis grancj e vivarôs, il nâs plui grant de medie, ma no une nape, l'estri gaiôs, il cuel nudrît e curt, la panze un pôc infûr e la vôs plane, ma masse sutîl par lui. Lis figuris tes monedis, che lu rapresentin cun mostacjons e cence barbe, come ducj i Francs, a confermin cheste descrizion.
L'imperi[cambie | modifiche il codiç]
Ve une mape dal imperi di Carli: in narancin, vert e rosât i teritoris che al stramanà ai trê fis.
Curiosetâts[cambie | modifiche il codiç]
- Carli al veve un elefant, che al si clamave Abul-Abbas, regalât cuntun grum di altris robis di un calif
Notis[cambie | modifiche il codiç]
- ↑ Le Goff: "Non è vero che Carlo Magno fu padre dell'Europa", repubblica.it, 27 Zenâr 2014
- ↑ Stefano Asperti, Origini romanze. Lingue, testi antichi, letterature, Viella, Lavis, 2014
Leams esternis[cambie | modifiche il codiç]
- Puntadis di Alle otto della sera su Carli Magn, rai.it
- Carlomagno, treccani.it


text:
“A son stâts a regnâ là dai Taurs usgnot passade” e contave agne Anute in ta chê sere a fâ file te stale di barbe Agnul, “àn sdrondenât cjadenis dute la gnot, fasint spaurî lis vacjis e il taur”, i frutins, discocolant i voi pe maravee e curiositât, a scomençavin bielzà a sgrisulâsi di pôre, e Anute lant indenant: “a no podin vê ben cun ce che i àn fât a puare lôr sûr Anzule”.
“Ce vuelial dî regnâ, agne Anute?” i domandavin i fruts, “I muarts inrabiâts a tornin di gnot par svindicâsi cun chei che i àn fât malegraciis in vite” e rispuindeve.
“E ce i vevino fat i siei fradis a la puare Anzule?” e jê “te division a la muart dal pari i vevin dumiesteât il test ch’al veve lassât lui, scancelant parfin la legjitime ch’a i tocjave a jê par leç, e la puarine ch’a jere restade vedue, colade in miserie e cence un carantan, e je muarte di sclopecûr.” E continuant: “i fradis àn cirût di meti a tasê la robe cence dî nuie a di nissun, ma la int dulintor e veve sintût dut il conciert di cjadenis e a scomençave bielzà a peteçâ di daûr”.
“E lôr ce àno fât, agne?” i reclamavin i plui snacaiôs.
“Àn mandât lis lôr feminis dal plevan ch’al vignìs a benedî la cjase e parâ vie i spirts malins, ma par gno cont Anzule no si rindarà e a larà usgnot ca ven a tirâur i pîts tal jet.”
“Ce pôre ca nus ves fât vignî, agne; disêso ch’a podarès vignî a tirânus i pîts ancje a noaltris la puare Anzule?”
“Di sigûr a ducj chei ca no si netin il snacai dal nâs, e a chei che àn fat deventâ mate lôr mari jù pal dì”.
Ancje cussì lis agnis di tant timp indaûr a inscuelavin lis canais, che daspò e levin a durmî tal stramaç di scartòs, tirant in sù i pîts fintremai a ingrumâju cul cuarp par no lassâju tirâ da la puare Anzule.
di Bepi Zefon


text:
Protezion Civîl
Protezion Civîl
Coordenadôr dal Grup comunâl: SIONI Daniele
Caposcuadre: CALLIGARIS Cristopher
(Delibare G.C. n. 181 del 14/12/2017)
Altris n.r 32 components volontaris (inzornament ai 12/01/2018).
Il Grup Comunâl dai Volontaris di Protezion Civîl al è stât formât tal 1989, iscrit tal elenc nazionâl des associazions di volontariât cun finalitâts di protezion civîl ai 09/03/1992.
Tal an 1997 al ven formât il distret codroipês (A.T.O., o ben ambit teritoriâl omogjeni), componût dai Comuns di Codroip, Talmassons, Bertiûl, Sedean, Cjamin dal Tiliment e Merêt di Tombe par un coordenament plui eficient dai mieçs e dai imprescj dai volontaris.
Compits in ambit comunâl, regjonâl, nazionâl e ancje tal forest. Ativitâts sociâls e di solidarietât; monitoraç dal teritori; viabilitât; ricercje di personis; intervents di emergjence; adestrament e formazion.
Contats
uficis comunâi: telefon 0432/766020 interni 7
fax 0432/765235
e-mail: sindaco@com-talmassons.regione.fvg.it
e-mail: protezioneciviletalmassons@gmail.com
Celulârs (inzornât ai 12/01/2018):
Sioni Daniele 335/1079191;
Raspolini Roberto 335/1079190;
Toneatto Flavio 335/1819372
Sede
Edifici autonom in vie Tomadini n. 15, daûr dal Municipi – si jentre dal puarton;
Imprescj in dotazion:
camion Mercedes Benz mod. 313 CDI F40 par traspuart promiscui di robe e personis par un totâl di 6 components comprendût l'autist, cun spazi di caric cuviert di struture fisse (masse compl. inferiôr a 3.5 toneladis);
camion Mercedes Benz mod. 308 DT 40/35 par traspuart promiscui par un totâl di 6 puescj comprendût l'autist, cun casson viert pal traspuart di materiâl (masse compl. inferiôr a 3.5 toneladis);
dôs motopompis mod. Varisco cun motôr diesel Bombardini cun puartade 1200 lt/min e 2500 lt/min, dutis dôs predisponudis sedi pal disvuedament che pal antincendi, careladis
dôs pompis somerzudis eletrichis di 700 e 600 lt/min;
un grup eletrogjen marche GEN-SET mod. MG8/6I cun potence massime di KW 9, cun tension in jessude V 220/380 alimentât a gasoli;
altris atrezaduris: trê motoseis Stihl di varie cilindrade di potence, machinis di smeriliâ Bosch, trapanadôr perforadôr, torrefaro cun lampadis di 1000 V, idropulitricis, gjeneradôr di corint puartatile mod. Honda 20J a benzine e altris imprescj plui piçui.


text:
Chimiche
La chimiche (grêc xnueίa) e je la sience de materie che e studie la composizion, la struture e lis propietâts des sostancis, e lis trasformazions che jê e subìs. Al studie ancje i mûts cun cui i atoms a si combinin jenfri di lôr par creâ lis molecule e cemût lis moleculis a interagjissin une cu la altre.
Branchiis de chimicheModifiche
La chimiche e je di solit dividude in:
Concets di baseModifiche
La materie e je formade di atoms, che a son componûts di un nucli cun cjarie positive che al conten protons e neutrons e un ciert numar di eletrons cun cjarie negative che a corin atôr dal nucli.


text:
O jerin intun paîs african, il gno om, il nestri piçul di nancje doi agns e jo… O jerin alì pal mâl dal modon: la cjase e veve bisugne dai sieraments parcè che nissune bancje e deve il mutui a cui che nol veve nuie. Il nestri mont furlan lu puartavin dentri il cûr e nol jere facil parâ ju lis bocjadis di marum e dolôr che cierte int e veve dome par nô. Cul nestri piçul o fevelevin furlan e inte “cjase” li che il paron dal cantîr al veve proviodût pal gno om (pantianis che nus cjaminavin sul jet di gnot). Di là dal mûr in bande, o scoltavi a fevelâ umigns cun diviersis cadencis. Cuant che o vin començât a fâ cualchi peraule, riduçant, un di lôr mi ‘ndà contât che a vevin fât insiemit une scomesse di indulâ che o rivavin, su la nestre divignince parcè che il nestri fevelâ no rivavin ni a capîlu e ni a voltâlu. La plui part di lôr e veve pensât e scometût che o vignivin de Barbagje e duncje de Sardegne! I ai contât che o sin furlans e pal timp che o vin vivût cussì dongje a son stâts di une gjenerositât e gjentilece maraveose. Parincj, par talian, al fâs rime cun sarpints ma int, si ben che no cognossude ma di cûr, e sa dâ cul cûr, ancje gjavantsi il pan di bocje, par la anime buine che e je di cjase dentri di lôr. O puartarai simpri intal cûr ognidun di lôr, int foreste taliane ma ancje arabe che a nus àn judâts e fât sintî volûts ben come in famee (come intes fameis di sest…)
di Barbara Battel
#925


text: Par vêur iniment ai siei citadins che Udin in vuê e je la uniche citât dal mont storic cristian che e vedi ancje un patron secolâr dongje di chei religjôs catolics, proclamât dal Consei comunâl ai 30 di Març 2001, il Moviment Civic Culturâl Alpin-Adriatic dal Fogolâr Civic al à decidût, duncje, di regalânt une icone artistiche ae comunitât, gjenerose opare dal pitôr Michele Ugo Galliussi e de ricamadore Antonietta Monzo Menossi. La cerimonie di consegne al Comun de icone dal Patron Civîl Beltram di Saint Geniès, patriarcje medievâl di Aquilee, lidrîs des tradizions democratichis di Udin, e je in program pai 13 di Setembar 2015, 792. Complean de Citât, ma une delegazion dal Fogolâr Civic je à za presentade di persone al sindic prof. Furio Honsell cumò intun incuintri ai 3 di Jugn, stât te Sale de Zonte di Palaç Daronc, li che il Sorestant al à vût maniere di stimâ, oltri che il valôr artistic, ancje ben il grant significât simbolic: “Un patron secolâr vuê al pues funzionâ tant che une impuartante lidrîs di inclusion e union di une comunitât. Fondamentâl al è che di un tant si vedi il sens!” al à marcât il dean dal Fogolâr Civic, prof. Alberto Travain, che al à menade une delegazion formade dai confradis gjeom. Sergio Bertini, pre Tarcisio Bordignon, siore Marisa Celotti, siore Jole Deana, tenôr Gianfranco Savorgnan. Travain I à ancje vût iniment al Sindic la lungje trafile sociâl-culturâl e istituzionâl fate dal Circul Unversitari Furlan de Academie dal Friûl, branc storic dal Fogolâr Civic, e rivade insom cu la votazion dal document di Prampero de Carvalho tal Consei citadin. Il prof. Honsell, compagn di simpri, si à mostrât agrât e dabon atent aes intenzions dal Fogolâr Civic e a son restâts, come proponût, di tornâ a viodisi ai 13 di Setembar, inovâl di fondazion de citât celebrât de fradaie fin dal 2001.


text:
Note FOGOLÂR CIVIC – Udin, 6 Zenâr 2021
Udin – Gnove publicazion Fogolâr Civic. Ai 6 di Zenâr 2021, “fieste storiche internazionâl de Pifanie, riverence dai grancj di chest mont viers di un piçul”, il Moviment Civic Culturâl Alpin-Adriatic “Fogolâr Civic” al à presentât il so gnûf numar ugnul “EuroAquileienses_2020ii”. Chel sfuei eletronic al met dongje lis notis stampe vignudis fûr tal secont bocon dal 2020 sul blog euroregjonalist e civist furlan “EuroAquileienses”, che i sta daûr il moviment dal Fogolâr Civic di Udin, direzût dal prof. Alberto Travain: “testemoneance preseose di floridure di une ativitât sociâl-culturâl e di une societât civîl la plui part scanceladis de stampe dal puest, robe di no crodi, croniche rare e document storic tant a dî crei e degnevul regâl pe culture civiche e pe civiltât cul partî de piçule ultime capitâl furlane de prime Mittel-Europe unide vâl a dî il primarûl Patriarcjât di Aquilee, a cavalot des modernis Austrie, Cravuazie, Gjermanie, Italie, Ongjarie, Slovenie e Svuizare”.


text:
02 – Tornâ a cjase La lûs e jentrave dai bûs de persiane rote balant cul polvar dilunc di une musiche che a sintivin dome lôr. Il soreli crevadiç de Sierade al slargjave i rais come dêts luncs che a cjareçavin lis cjadreis e la taule tal tinel, parsore des monts di gjornâi e robis vieris che a taponavin il [...]
Tag: Passarute
#04 – Nûf peraulis O Signôr! Par prin al è partît il cûr, cui batits che a corevin un parsore di chel altri, simpri plui fuarts, plui svelts. Daspò la piel, che si jere inglaçade cuntun sudôr frêt che le veve imbombade, lassantji i pêi indreçâts come se a volessin jessi plui lontans dal cuarp. Chest frêt che al jere [...]
#03 – Un amì fedêl Il vint crudêl mi gjave chel pôc di cjalt che o ai ancjemò ator, e la cinise e svole lizere cheste gnot. Ma cemût soio rivât a chest? Cui crodino di jessi chescj… maledets par lassâmi fûr masse timp? A zenâr, pardabon! “Indrì, no tu puedis fâ ce che tu vuelis, ancje se al è [...]
03_Nulôr Il timp al bat. Un altri dì al va vie. Sierât te sô preson scure, un dì daûr di chel altri, cence timp di inacuarzisi che za i à lassât te schene. La lûs no je neancje un ricuart lontan. No le insumie, no le mancje. Cui voi sierâts, e je une vite che al cîr une robe che [...]
#7 – Zirâ jenfri la int A jerin agns che no i capitave di sintîsi cussì. Malcuiete e un tichinin avilide. Un pinsîr gnûf al veve nassût di bessôl: polsâ par un moment, cjapâ timp dome par jê. Ma ce fâ? Dulà lâ? Dilunc dal an, dome a Fevrâr e Otubar e podeve permetisi di zirâ jenfri la int. Ridi [...]


text:
Si sintin ancjemò a sunâ, tant che il cipament dai ucieluts in Primevere, lis scjassosis batudis di man che a àn compagnât il nestri grup dilunc la esibizion al “Green Park” di Pasian di Prât. Bentornade Primevere al è un apontament nassût par festezâ la zornade nazionâl de musiche popolâr e finît par coinvolzi i numerôs spetatôrs che a àn passât un daspò misdì di fûr insiemi al nestri sodalizi.
Un spetacul gnûf, articolât in cuatri tapis, pensât par meti in lûs lis diviersis diamantaduris no dome dal parc comunâl, ma ancje dal nestri grup. Ve, di fat, che aes solitis danzis e tocs musicâi, che si son zontâts moments di poesie e di cjants carateristics de nestre tradizion.
I components dal grup si son mostrâts inte version corâl interpretant melodiis di famôs autôrs furlans e si son identificâts intai protagoniscj dai componiments poetics, recitant cun estri i viers di “La gnot di Avrîl”, “Flôr di cise”, “Rosespine”, “A une fantacine bionde” e de inedite “Primevere par ducj” scrite pe ocasion di Enzo Driussi, No son mancjâts dut câs ancje i spazis dedicâts ai bai e aes musichis tipics dal nestri repertori. Il public, daspò vê seguide la esibizion dal grup, al à concludût intal miôr mût une zornade passade in ligrie de stagjon di Vierte, concentrade inte atmosfere dal parc di Pasian.
La manifestazion Bentornade Primevere no à viodût dome la sole edizion dal 2009, ma e je stade riproponude in altris edizions dal 2016. Cun cadence anuâl, simpri tal mês di Mai, e ven presentade dal grup di Pasian intune vieste gnove in graciis de colaborazion dai fantats des scuelis dal teritori li che o colaborìn cun costance di oltri 30 agns. La finalitât dal nestri lavôr tes scuelis e je la divulgazion des tradizions popolârs furlanis, lavôr puartât indevant cun grande passion e impegn di bande di un gruput di nestris balarinis che ur va il nestri ringraciament pe ativitât davuelte e pal timp che e i dedichin. Lis resintis edizions di Bentornade Primevere a puartin indevant la idee de prime edizion dal 2009, ven a stâi di festezâ la vignude de biele stagjon ma, dilunc il spetacul, a son stâts inserîts ancje i arlêfs des scuelis che a àn podût meti in pratiche lis robis imparadis a mieç dai nestris intervents dilunc l’an.


text:
Leterature
La leterature e je il complès des oparis, sedi in prose che in viers, scritis doprant une cierte lenghe o su un stes argoment.
O podin vê des oparis cun valôr artistic in une determinade lenghe, par esempli la leterature furlane, la leterature latine, la leterature taliane, o un adun di oparis ca fevelin di un stes argoment, par esempli la leterature sientifiche.
Une altre classificazion de leterature une vore doprade e je chê a secont dal periodi storic e culturâl di cui la opare a fâs part, par esempli o vin la leterature moderne, la leterature classiche, la leterature romantiche e v.i.
Gjenars leterarisModifiche
Leterature par lengheModifiche
- Leterature catalane
- Leterature ceche
- Leterature francese
- Leterature furlane
- Leterature greche
- Leterature inglese
- Leterature latine
- Leterature latine merecane
- Leterature merecane
- Leterature ocitane
- Leterature ongjarese
- Leterature portughese
- Leterature rumene
- Leterature russe
- Leterature sardegnule
- Leterature slovene
- Leterature spagnole
- Leterature todescje


text:
Il Vanzeli seont Zuan
Il libri ch’al siere la schirie dai prins cuatri scrits dal cjanul cristian al è il vanzeli ch’al va sot il non di Zuan. A preference dai prins trê, che si semein tant che ju clamin “sinotics”, chest culì al à un telâr dut so tal presentânus la storie di Gjesù.
Di fat, dopo dal preambul, une sorte di cjante a la “Peraule di Diu” ch’al è Gjesù Crist, al conte de testemoneance di Zuan il Batiste e de clamade dai prins dissepui. La storie po e je tiessude ator di siet fats, che lui ju clame “spiei” o “segnâi” o “voris” di Crist: il meracul di Cane, cuant che al vuaris il fi dal graduât, il paralizât te vascje di Betzaetà, la moltiplicazion dai pans, Gjesù ch’al cjamine parsore da l’aghe, chel ch’al jere nassût vuarp e al à viodût e la resurezion di Lazar. Chescj fats a sucedin cuatri in Galilee e trê in Gjerusalem, là che Gjesù al va cuant che a scjadin lis fiestis-pelegrinaç ebraichis.
I discors di Gjesù a girin torator di chescj fats straordenaris. Al cîr di fâur capî ai gjudeus e ai dissepui cui ch’al è e ce mission ch’al à. Ancje l’incuintri cun Nicodem e cu la femine samaritane a àn chest intent.
Tal cûr dal vanzeli e je metude une lungje cuistion di Gjesù cui gjudeus a Gjerusalem intant de fieste des tendis. E chi si pò za olmâ il procès ch’al puartarà Gjesù a murî in crôs. Midiant di chescj spiei, resonaments e cuistions, Gjesù si presente tant che Crist e fi di Diu.
Ancje chê altre part dal vanzeli, ch’e conte la storie de passion, de muart e de resurezion di Gjesù, e à chest intent di palesânus la “glorie” di Gjesù, il Crist e fi di Diu. Midiant di un gjest simbolic, lavâ i pîts, e di un lunc discors sul stamp dal testament spirtuâl, Gjesù al prepare i dissepui a capî l’ultin grant spieli: la muart in crôs e la resurezion. Paraltri al è l’autôr stes ch’al palese a clâr, tal sierâ il so vanzeli, ce ch’al à smicjât cu la sô vore: “Gjesù, in presince dai siei dissepui, al fasè tancj altris spiei, che no son ripuartâts in chest libri. Chei chi a son ripuartâts par ch’o crodês che Gjesù al è il Crist, il fi di Diu, e, crodint, o vedis la vite tal so non” (20,30-31).
Dal vanzeli si capìs ch’al è stât componût par cristians ch’a vivin lontans de Tiere sante, zaromai distacâts dal gjudaisim uficiâl, perseguitâts par vie de lôr fede in Crist Gjesù. Chestis lis dificoltâts esternis. Ma ancje dentri de comunitât cristiane and è cualchi insigurece te fede e cualchi contrast jenfri un grop e chel altri. Il vanzeli si propon di confermâ te fede e di rinfuarçâ l’unitât dai cristians.
La tradizion e à simpri batût che il cuart vanzeli al è dal apuestul Zuan, fradi di Jacum, fi di Zebedeu. Stant ai detais di timp e di lûc, si pò dâi seont a la tradizion palestinese di chest vanzeli. Lu varessin rifinît, tai ambients di Efeso sul scjadê dal prin secul, i dissepui che, fevelant dal lôr mestri-vanzelist, no mancjin di zontâ “il dissepul che Gjesù i voleve ben”.


text:
Pai docents
Ghiti al à l’intindiment di jessi un progjet di scuadre: nus plasarès cjapâ dentri i insegnants e ducj i fruts des scuelis primariis e secondariis di prin grât, cun leturis in classe, creazion di contignûts, dant fûr materiâl di taiâ e di doprâ par dissens e animazions. Nus plasarès jentrâ in contat cun voaltris: se o volês, o sarìn contents di fâus jentrâ tal progjet. O podês mandânus il materiâl sedi par furlan che par talian: o varìn il plasê di voltâlu noaltris e di fâ viodi i contignûts intune altre lenghe, cun chê di stiçâ la curiositât e la ricercje dai fruts. Se o volês fevelâ di classis di programazion, fasêtnus savê.
No viodìn la ore di scoltâus!Contatinus!
Discjame la presentazion dal progjet


text:
Gno santul mi veve dât cuatri palanchis par ch’o ledi al cine la domenie. Mi paiave par vêlu judât dilunc la setemane in cierts lavoruts tal ort.
La locandine dal “Duello al sole” mi invidave a viodi une saghe di amôrs e odis. Volintîr o sarès lât a viodile, mi plasevin tant chês peliculis, dulà che i tîrs ti sivilavin tes orelis e che vivi al dipendeve che tu no tu fossis il bersai. E sarès stade une lungje session di filade pomeridiane ae insegne dal Ovest merecan.
Ma si sa che la robe e po ancje cambiâ, e cussì al fo. Sabide sot sere mi cjatai al improvîs devant dal barachin de place. Cuntune man in sachete o stazavi lis palanchis de jentrade al cine e cui voi o stazavi lis carobulis, bielis, sutis, al pareve lis vessin lustradis. Ce stevio par fâ… nuie di mâl, o pensai, o baratavi une gjonde cuntune altre. Mi slontanai dal barachin cuntun scartòs di carobulis in man e nuie in sachete.
Tal doman o dandanavi bessôl. E jere Domenie di un daspò misdì d’Istât. Il soreli colôr fûc al colave a plomp. La nature sturnide, plui che durmî e pisulave. I zovins dal borc, amîs miei, a vevin bielzà organizât ativitâts par fâ rivâ la gnot di chê zornade: lâ al cine, fâ un zîr in biciclete, a nadâ te roie, e … dome jo, o restai a sut.
Sentât fûr de gjelatarie, o cjalavi chei turiscj todescs, che tornant dal mâr a jentravin a rinfrescjâsi il gargat. La mê cjalade e leve daûr di ognidun che al ves in man un coni di gjelât. Di tant cjalâ, il voli si poiâ suntun scontrin che al svolitave rasintant tiere. Come un falcuç lu sgrifâi su e o leiei “Gelât dopli ae creme”.
Malsigûr o jentrai lant viers il gjelatâr, o vevi un cagot di chei, chest al cjalâ il scontrin, e cence dî ghets mi de un coni cun dôs balutis ae creme, o jessì di li tignintlu ben adalt, come se al fos une fale olimpiche.
Premurôs mi inviai viers il cine, o volevi che i miei amîs mi invidiassin. Biel ch’o levi, il coni si disfave, lis cremis mi sbrudiavin pe conole, par no pierdilis, lis levi lecant.
Cuant che i miei amîs a jessirin dal cine, jo o jeri li sentât sul muret… scunît e cul coni vueit e slapagnât in man.
di Galliano di Buenos Aires
#916


text:
#19 – La Paloma Gaucha
Le stofe blancje dal bleon che e veve puartât di cjase sô si slargjà tant che alis di uciel, e jere une biele matine soreglade e la frute, Carolina, e volè rompi lis regulis de fisiche e svolâ cun chestis alis costruidis in maniere precarie. Jê e jere la plui piçule di vot fradis e par chest che e veve libertât di fâ chestis robis.
E fo simprie une frute divierse, e voleve un pôc di plui, e par chest motîf e risaltà intun grum di sports tant che ecuitazion, canotaç, e e fo in bocje di dut il paîs parcé che e vuidà… une machine!, Figuriti! E jere la prime femine a fâ cheste robe, intal 1931.
Daspó di tant impegn e tantis oris di pratiche e otignì l’atestât par svolâ, nol restave nissun ostacul, no veve nissun limit. La tiere si viodeve diferente, e jere une emozion grandonone che no si podeve contâ cun peraulis cuant che e podeve sintîsi dongje dal avion: la vibrazion dal motôr Siemens dal Focke Wulf FW44, l’odôr al vueli, la potence intal comant… no crodeve che svolâ di bessôi sul fium de Plata al fos pardabon une esperience religjose.
Intal paîs le clamavin “la Paloma Gaucha” parcé che e vistive simpri cun bregons di “gaucho”, e cuant che e svolave e jere maraveose, tant che e faseve lis zirevoltis. E batè une vore di record in Americhe Latine.
Jê e veve vinçût une gare straordenarie ma, stant che al jere un mont di oms, no jere famose jenfri di lôr. Jenfri i siei compagns e produseve zelosie, e par chest cuant che e veve 41 agns e volè participâ a une demostraziôn, ma l’aministradôr dal areoclub nol volè consegnâi l´avion che e doprave simpri par svolâ, invezit e svolà cuntun avion che al veve di jessi comedât. Alore e sucedè une robe impensabile. Intune zirevolte che si clamave “looping”, dulá che l´avion al restave di cjâf dongje de tiere, Carolina e pierdè il control. No resistè a chê zirevolte e cuant che e podè voltâ l´avion… jê e svolá sul tramont de sô vite intun svol eterni: la colombe e svolá adalt, mimetizade jenfri dai nûi.
di ***
#1***


text:
Il percors “La vuere dopo la vuere” al cjate la sô motivazion te volontât di puartâ i fruts e i fantacins a rifleti su lis conseguencis de vuere e sui efiets lassâts de prime o de seconde vuere
Lis tradizions dal Friûl a son une vore coinvolzentis in gracie de fuarte componente misteriose e fantastiche che lis travane. Lis tradizions a son stadis presentadis traviers la vision di
Chest percors al à volût fâ cognossi ae classe cuarte de Scuele Primarie ‘Fruch’ di Udin autôrs, artiscj dai timps passâts e lis lôr oparis in maniere gustose e divertente. Midiant i


text:
Jainisim
Il Jainisim e je une religjon nassude tal VI secul prime di Crist come riforme dal Induisim. La peraule Jainisim e ven dal sanscrit Jina (vitoriôs)
E à cirche sîs milions di fedêi sore dut in Indie, cu 'nt une gruesse influence in ducj i cjamps massim in chel culturâl.
Al è interessant notâ che Ghandi al veve des simpatiis par cheste religjon e al doprà la no violence e il fâ ats bogns te so filosofie di vite.
Concezions[cambie | modifiche il codiç]
Lis principalis concezions dal Jainisim a son l’ahimsa (la no violence) e il karma.
L'univiers al ven crodût eterni, ven a stâi che nol è mai stât creât, ma che al passe in une schirie cence fin di stadis.
Chel atuâl al sarès un cicli di declin e il seguitîf al sarà di rinassite.
La realtât e je fate di doi principis eternis, il Jiva (il spirit) e il Ajiva (il no spirit, la materie).
Cualsisei contat fra chescj doi principis al origjine la soference dal spirit. Lis buinis azions e l’assetisim a fasin in mût che un al vedi un karma plui lizêr e te reincjarnazion dopo la muart al varà un Jiva plui alt. Se si rivarà a vê un Jiva libar dal Ajiva al finirà il cicli des reincjarnazions e de soference.
Il Jainisim al à patît dai periodis di persecuzions sei dai musulmans sei dai bramins indians.


text:
Regjon
La Regjon a ie une unitât teritoriâl dai Stâts unitaris.Di consuetudin a ie al secont livel prime des provinciis e dai comun. Lis regjons a varin par Paîs in Paîs,a puedin jessi piçules come ches talianets o svuizaris o grandis come ches todeschets o francês. Dopo la grandece a varin lis denominazions:come il Svuizare i cjantons,in Gjermanie i bundesland,in Lussemburc i cjantons e in Italie regjons.
Regjons di qualchi Stât European[cambie | modifiche il codiç]
I Stâts europeans che a son dividûts in regjons a son tancj,i plui conosciûs a son l'Italie,la France,l'Austrie,il Ream Unît,la Svuizare e il Lussemburc.
Regjons d'Italie[cambie | modifiche il codiç]
Lombardie,Val d'Aoste,Piemont,Ligurie,Trentin-Südtirol,Friûl-Vignesie Julie,Emilie-Romagne,Toscane,Umbrie,Marchis,Lazi,Abruç,Campanie,Molîs,Pulie,Lucanie,Calabrie,Sicilie Sardegne. Par lei di plui su lis Regjons d'Italie,i veis di la chi →→→Italie o di lei lis vôs di ogni regjon.
Cjantons da Svuizare[cambie | modifiche il codiç]
Uri,Svit,Orbald,Nidvald,Lucerne,Zuric,Glarone,Zugo,Berne,Solete,Friburc,Basilee Citat,Basilee Campagnie,Sciaffuse,Apezello Esterni,Apezello Interni,San Gjal,Grigions,Argovie,Turgovie,Vaud,Ticin,Valles,Ginevre,Neuchâtel,Giure. Parl lei di plui sui Cjantons da Svuizare,i veis di lei lis vôs di ogni cjanton.
Distrets da Lussemburc[cambie | modifiche il codiç]
Esch/sûr/Alzette,Capellen, Lussemburc,Remich,Mersch,Redange,Wiltz,Echternach,Dieckirch,Vianden,Grevenmacher.Parl lei di plui sui Cjantons da Lussemburc,i veis di lei lis vôs di ogni cjanton.
Land da l'Austrie[cambie | modifiche il codiç]
Tirol,Carinzie,Vorarlberg,Viene,Steiermark,Salisburc,Burgenland,Base Austrie,Austrie Superiôr.Par lei di plui sui Land da l'Austrie,i veis di lei lis vôs di ogni land.


text:
MANDI A DUCJ!
Us vin za visât cuntune lungje mail su la setemane che e ven e che nus viôt une vore impegnâts ator pal Friûl, ma i tignìn a dîlu a ducj chei che a passin par chi ogni tant. Anin par ordin.
VÔS DE BASSE 2019 – CE CONTINO TE BASSE
MARTARS 26 aes 20.30 A PRISSININS
Al è partît, par il tierç an di file, il Concors Vôs de Basse
, che al è dediât nuiemancul che a lis contis curtis par furlan. Al è facil di partecipâ, nol coste nuie e si puedin vinci ancje bêçs in libris. Ma il discors al è ancje un altri, che al va plui innà di chest. Se o volìn dà un segnâl fuart e un sburt a lis iniziativis che a a metin dongje culture e lenghe furlane
, e che a lu fasin doprant la leterature che nus plâs une vore achì in osterie, o varessin di scomençâ propit di chest concors, metût adun pes contis e cuntun sfuarç economic/organizatîf di un pôcs di Comuns. Par chest, secont nô di Contecurte, mai come in chescj timps al è impuartant partecipâ, incressi la vôs (de basse), ancje dome par dî di jessi presincj, di vê a cûr no dome il scrivi contis ma ancje il leilis e lis ativitâts peadis ae culture.
Ven a stâi… Partecipait contecurtârs!!
E propite par marcâ la nestri poie al concors, noaltris di Contecurte o metarin adun un piçul spetacul di contis dentri de serade di presentazion che si davuelzarà a PRISSININS, MARTARS DI SERE, ae vote e mieze. L’event si clame Ce contino te basse. Se o sês di chês bandis e je simpri une buine ocasion par scoltâ a cjantâ la nestre massarie intal due acustic des ConFusione, scoltâ contis, fâ dos cjacaris e bevi alc insieme ae fin de serade.
SCRIVI PAR FURLAN, VÔS A CONFRONT
JOIBE AI 28 AES 18.00 A UDIN, IN BIBLIOTECHE CIVICHE
Al è timp di SUNS EUROPE
, il festival des lenghis minoritariis che al cjape dentri soredut la musiche, ma al tire dongje ancje la leteradure e la culture in gjenerâl. Nô de Ostarie o sin dai convints prudeladôrs di cheste iniziative e us invidin a dâ un cuc ai apontaments peâts al festival, che o cjatais tal programe uficiâl
. (Se propite no cumbinais pe serade finâl dait un cuc a lis seradis che a vegnin prime, che a son dutis di rive jù).
In cheste suaze, simpri fevelant di leterature, il vuestri ostîr e il nestri contecurtâr Gianluca Franco, joibe 28 aes 6 sot sere li de biblioteche civiche Joppi di Udin, a vignaran coinvolzûts intun dibatit relatîf ai premis leteraris e a lis vôs furlanis che a scrivin. Condutôrs, la nestre coghe, Serena Fogolini e Walter Tomada, plui altris ospits. Us prometin che o cirarin di tignî cjalde la discussion!
CONTÂ CEMÛT CONTÂ
VINARS AI 29 A LISTIZE, aes 21.00, BAR AGANES
Forsit us sarà rivade te orele la vôs che il vuestri fidât ostîr al à vinçût il premi San Simon
cuntune (altre) racuelte di contis, Bisest
, e in bande di lui, il numar doi de ostarie, il Famei Checo Tam, al è stât segnalât pal so lavôr. Poben, in gracie de poie de UTE dal so Comun, Rafaêl Serafin al vignarà metût sul banc dai imputâts e al “contarà cemût che al conte
“. Al varès vût di jessi un incuintri cul autôr, ma al somee che al deventarà un alc di diferent. Se o vês gust di scuvierzi cemût che a son nassudis lis contis dai libris dal ostîr e cemût che al à sielt di scrivilis in chê maniere e no intune altre (E se o vês gust di scoltâ i testemonis che a lein cualchi conte, cuissà, magari inedite) no vês di fâ altri che vignî a Listize, vinars ai 29, li dal bar Aganes in place, aes 21.00
. Dutcâs o cjatais chi sot ancje une locandine di chest event.


text:
Chei che o par curiositât o par passion a son usâts a lâ daûr dai rally, dal sigûr a cognossin o almancul a àn sintût a fevelâ di Luche Rossetti e di Matteo Chiarcossi. Par chei che invezit no san cui che a son o podin dî, in curt, che a son i pordenonês – anzit, pe precision i pratês – deventâts campions talians e europeans di Rally.
INDOLE FURLANE_ A diferençe di tancj altris personaçs dal mont sportîf che a son rivâts a nivei e risultâts impuartants, Rossetti al met in lustri une indole une vore «furlane»: sclet e disponibil a fevelâ cun ducj, fûr des garis al è une vore uman, simpri pront a scambiâ cuatri peraulis cui siei tifôs e une vore trancuil. In zonte, di bon furlan, al à une tindince naturâl a sminuîsi, a no dâsi masse impuartance e a dividi il merit cun ducj chei dal so team. Par rindisi cont di ce personaç che al è, al baste lâ su Youtube e cirî une des tantis intervistis che al à fât e li che al semê simpri un frut ae prime dì di scuele. Il Rox – come che lu clamin i siei tantissims fans sparniçâts un pôc dapardut – intune interviste, di fresc campion talian, al à dite: «mi àn dade propite une biele machine! Figuraitsi, e je rivade a fâ vinci ancje un mediocri tant che me».
STIMUI E VITORIIS_ Il curriculum vitae di Rossetti però al è dut altri che chel di un mediocri. Il pratês classe 1976, a 22 agns si presente aes garis vincint il Rally Saggittari (un dai tancj che si corin in Friûl ma par lui e je stade la prime esperience) e daspò tantis altris corsis. Al è stât ancje campion talian a dôs ruedis di trazion grup N, secont al campionât talian Super 1600 e, l’an passât, campion talian e european.
Di chest an, Luche e Matteo a son passâts al team uficiâl de Abarth Grande Punto Super 2000, cun gnûfs stimui e gnovis vitoriis (bielzà rivadis), e obietîfs di rivâ a centrâ ancje tes stradis de Patrie.
Sandri Olivetto
TERITORI – PORDENON. Doi furlans sot il segn de Abarth............
Chei che o par curiositât o par passion a son usâts a lâ daûr dai rally, dal sigûr a cognossin o almancul a àn sintût a fevelâ di Luche Rossetti e di Matteo Chiarcossi. Par chei che invezit no san cui che a son o podin dî, in curt, che a son i pordenonês – anzit, pe precision i pratês – deventâts campions talians e europeans di Rally.


text:
Apontaments / La Patrie dal Friûl e presente il libri di Diego NavarriaRedazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin“ Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis di Aquilee. A intervegnin: Piero Mauro […] lei di plui +
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +


text:
LA POLEMICHE SFF: «turpilocui, De Capitani: ‘fantasmagoric’»
La trasmission dal radiodram gjavât fûr dal romanç di Stiefin Morat «Donald dal Tiliment» – tacade ai prins di Mai – e je stade protagoniste di une polemiche sui media locâi. La cause al è stât un comunicât de Societàt Filologjiche Furlane che al tacave disint «Ci spiace rilevare che da alcuni giorni stiamo ricevendo diverse telefonate e segnalazioni di protesta riguardo ad una trasmissione radiofonica irradiata dalla sede Rai per il Friuli Venezia Giulia (…) contenente numerose volgarità e turpiloquio.» Il comunicât al lave indevant cussì «la cultura friulana dovrebbero essere valorizzate per valori positivi e culturali, com’è ad esempio il caso dei programmi radiofonici Il Vidul e Une Voglade, realizzati dalla Rai in collaborazione con la Filologica». La note de SFF a riceveve diviarsis rispuestis che a difendevin il programe. Ai 12 di Jugn, vie par une trasmission di Radio Rai cundusude di Tullio Durigon par sclarî la situazion, il regjist Elio De Capitani al à vût dit “Donald dal Tiliment al è une des plui fantasmagorichis e divertentis oparis de leterature furlane”.
E al à zontât “Nol è dubi che une opare dal gjenar e puedi incuintrâ resistencis in personis che a àn par riferiment culturâl un panorame une vore indaûr, fer a 100 agns za fa. Chel di Donald al è un multifurlan che al pues jessi paragonât ai esperiments linguistics di Testori pal talian o di cierts di Joyce pal Inglês. Il stes Dante al creà la lenghe taliane operant une rivoluzion, doprant la lenghe de strade, de int”. Il regjist – che tal 1996 al curà la realizazion de opare teatrâl in marilenghe “I turcs tal Friul” – al à laudât no dome l’ûs de une lenghe vivarose, ma ancje la maniere che al è fat il rediodram e la recitazion dai protagoniscj. “La imobilitât de lenghe e je la sô muart, Donald e je vite pal furlan” al à sierât.
Stiefin, cuant e cemût âstu tacât a scrivi par furlan?
Al è stât dai prins agns 90. Prime o ai colaborât cul «Grup Majakovskij» di Sant Vît, ancje cun cualchi polemiche parcè che o jeri cuintri la vision neodialetâl de lenghe che al puartave indevant Jacum Vit. Tai stes agns o ai cognossût Marc Tibaldi e duncje la esperience di «Usmis», dulà che o ai colaborât pal ultin numar. Di chê esperience al è vignût fûr il grup creatîf (e di amîs) dai «Trastolons», un coletîf poetic e no dome fat insiemit a int come BB Lazzara, Maurizio Mattiuzza, Lussie di Uanis, Max Mauro, Guido Carrara e altris. Ducj insiemit par un furlan «caraibic».
Ce intindeviso definintlu «lenghe caraibiche»? E je ancje la definizion che tu âs doprât par Donald…
Tai Carabis la lenghe e je l’inglês che però si è miscliçade cul spagnûl, cul francês e fevelade di popui diviers si è trasformât intun altri inglês: sclopetant, sgalembri, vivarôs. Caraibic, apont.
E cemût isal nassût «Donald dal Tiliment»?
O intindevi fâ une conte di 20-30 pagjinis e la intenzion e jere di fâ un lavôr «musicâl» come chel di un scapiliât piemontês: Giovanni Faldella. La sô conte si clame «Serenata ai morti» e e je componude come une opare musicâl cun cjapitui che a van daûr di un andament dal gjenar «allegro molto, adagio, vivace…». E cussì al è Donald, cun moments dai ritmis diviers. Clâr che la intenzion iniziâl si è modificade, slargjade, spandude, fin a otignî «Donald dal Tiliment».
Une conte slargjade fin a deventâ un romanç…
Jo le ai simpri definide une conte lungje. E je stade Stefania Nonino – vie par une sô trasmission su radio Onde Furlane, li che mi à ospitât par une tabaiade – a sostignî che e veve lis carateristichis di un romanç. Jo no sai: forsit il fat al è che une definizion cussì grande mi fâs un tic pôre.
Il dopo Donald cemût saraial? Âstu un altri romanç tal cassetin?
O ai alc sì, ma nol è masse definît. Si trate di un libri su Buffalo Bill, un personaç inmagant e siôr di pussibilis metaforis. O ai scuviert che un gno bisnono al jere a vore tal so circo, che tra l’altri al è passât ancje achì in Friûl.
La polemiche e il scjas fat de trasmission radiofoniche no ti àno sburtât a metii man?
Sigûr i grancj preseaments che mi rivin mi fasin un grum di plasê. Jo o ai zuiât di balon e a son doi gjenars di zuiadôrs: chei che a van tratâts mâl par fâju rindi e chei che a van invezit incoragjâts. Jo o soi di chest secont gjenar, duncje mi soi cjamât, massime pes peraulis di De Capitani.
Fevelant de polemiche mi sarès plasût che si fos fevelât plui de struture de opare e dal lengaç pandût, pluitost che fermâsi nome al ûs di cualchi peraule coloride. Pazienze.
Par finî une domande classiche: ce i consearessitu a un zovin che al vedi voie di scrivi par furlan?
Di no scrivi mai la peraule «Friûl». Par sclarî: se al à di scrivi une storie ambientade chenti al pues scrivilu ma o intint che al pensi a une biele storie cence colâ te retoriche.


text:
“Al centro delle cose”, il gnûf album
al sarà presentât ai 21 di Avost a Udin
La cjantante e compositore cjargnele Elsa Martin e scree il gnûf album scrit e interpretât cun Stefano Battaglia, pianist e compositôr innomenât de sene internazionâl. Si clame “Al centro delle cose”, un lavôr rafinât tra rileturis e riscrituris di poesie profonde, regjistrât e produsût tai studis Artesuono di Stefano Amerio, la perle des salis di regjistrazion in Friûl e tal forest, cun cooperazions e ricognossiments artistics in dut il mont. Un album duncje cun dutis lis cualitâts, artistichis e tecnichis, di nivel alt, tant che omaç otim e benvignût al grant poete Pierluigi Cappello, che nus à lassâts aromai za trê agns indaûr. Ma nus à lassât ancje une schirie di peraulis, viers, contis e poesiis di une bielece incredibile e cence paragons, par un patrimoni inestimabil che al reste e che al merete di jessi pandût e condividût. Une riscuvierte continue, come che al fâs il lavôr di Martin e Battaglia, che al met in grande lûs e intune forme dute origjinâl l’atrat e la fuarce espressive de musiche e de poesie insiemi.
◆ Il titul dal album, che al sarà presentât pe prime volte ai 21 di Avost in Place Libertât a Udin dentri dal festival “Nei suoni dei Luoghi”, al cjape ispirazion de liriche “Stato di quiete”, racuelte intes “Poesie 2010-2016” editis di Rizzoli. A son dîs poesiis in musiche, cjapadis di diviersis oparis che a componin l’album, dulà che il poete origjinari di Scluse si armonize cu lis creazions sonoris di Elsa Martin, ae vôs e ai live electronics, e di Stefano Battaglia, al piano e aes percussions, stant che ducj i doi, in plui che sunâ, a àn componût lis partiduris, dulà che no macjin moments estemporaniis di improvisazion e di ricercje. Tra tescj par furlan e par talian, ducj componiments dulà che il Friûl si sint che al respire dentri, i tocs in marilenghe si intitulin “Scluse”, che al vierç l’album, “Cîl tal cîl”, “Mont” e “Inniò”.
◆ Come che al scrîf intes notis dal disc il scritôr Angelo Floramo, «Chest secont volum (il prin, fat insiemi, e simpri produsût di Artesuono, al è “Sfueâi” dal 2019, ndr), al insist cun coraç su la valorizazion de poesie furlane contemporanie, e si à come la impression che i percors sonôrs a tocjin une maturitât di introspezion pardabon uniche. Cussì, il zûc di sfumaduris che a metin in consonance la peraule scrite, chê cjantade e i dialics che si instrecin cu la urdidure musicâl, si fâs ricercje profonde di significâts gnûfs e simpri diviers».
O vin domandât a Elsa Martin ce che al vûl dî par jê Pierluigi Cappello: «O ai vût il gran regâl di jentrâ in contat cui poetis de mê tiere, in particolâr propit cun Pierluigi Cappello, e midiant di lui o ai percepît cemût che, par mieç de peraule, tante bielece e ven fûr daspò di un lavôr lunc di artesans, di cesel. Ancje chest al significhe Pierluigi Cappello. Par une sintesi finâl di significâts e sensazions che a fasin in mût, come par esempli la peraule “jerbe”, di dâ a chê peraule dut l’odôr dal Friûl. Cappello al met in vibrazion ciertis mês cuardis dal profont de anime, e lis imagjins che al conte intes sôs riis, o rivi come a tocjâlis cu lis mans. Ogni viaç mi maravei de magjie di chest om, in plui che poete, un grant e sensibil pensadôr dal nestri Friûl. Musicâ i siei viers, al vûl jessi prime di dut un dî graciis pe bielece che nus à regalât. Un mot di ricognossince».
◆ No je la prime volte che Martin e Battaglia si fasin ispirâ di Cappello e za in lavôrs precedents, sedi in studi che in concierts dal vîf, a àn dât sunôrs ae sô poesie. O domandi a Elsa Martin se “Al centro delle cose” al met insiemi un percors che al va indenant. «O vin sielzût chest titul propit par dâ il sens di un moviment che al partìs dal centri, un viaç al incontrari dal viers, de peraule singule, al foneme, al cidinôr, bande il centri des robis. Il pont dulà che si rive al è la essenzialitât di ce che o sin. Forsit al è chest il sens, il fîl di chest lavôr. Musicalmentri, a nivel di ricercje, o vin fat il stes percors, disfant lis peraulis e i suns tant che elements de nestre narazion». Si consolide ancje la colaborazion cun Stefano Battaglia, che al è tant leât e inamorât dal Friûl. Ce vuelial dî par te lavorâ cun lui?
◆ «Un privileç. Al vûl dî jentrâ intune bole dulà che si disfin i limits dal timp e dal spazi. Al vûl dî fondâ lis lidrîs dentri de tiere, i ramaçs viers il cîl. Al vûl dî lei, sunâ e cjantâ, oris e oris, cence sintî distancis, ancje se lui al è un grant mestri. Al vûl dî condividi la ricercje: ducj i doi o amìn la poesie, la potence e la sugjestion de lenghe furlane». Un album rafinât che al met insiemi trê autôrs, di divierse estrazion ma cun ponts in comun che si incuintrin inte essenzialitât, che si fâs incjant.
◆ Il disc “Al centro delle cose”, impreziosît di bielis fotos e di un librut cui tescj, cu lis traduzions, la note introdutive di Floramo e une finâl di Stefano Battaglia dal titul “In nessun dove” – otim disc produsût da Artesuono di Stefano Amerio – daspò de presentazion dai 21 di Avost in Place Libertât a Udin, si podarà comprâlu sul sît artesuono.it e in ducj i digital store principâi come Amazon, Spotify, Deezer, iTunes. Un disc di vê. ❚


text:
Martedì 10 agosto alle ore 21.36 sul canale 103 RAI 3 bis, all’interno della programmazione La television par furlan, sarà trasmesso un video sulla mostra Mosaico&Mosaici 2021 curato dalla giornalista Antonia Pillosio.
Sul sito ufficiale della RAI si legge:
MOSAICO&MOSAICI a Spilimberc
di Antonia Pillosio
E à vierzût a Spilimberc la mostre estive anuâl de Scuele Mosaiciscj dal Friûl. Achì, tant che intune grande galarie di art, a son in mostre lis oparis realizadis dilunc dal an scolastic dai arlêfs dal prin, secont e tierç cors (o ben il trieni professionâl), in plui che cualchi opare dal cors di perfezionament.
La Scuele Mosaiciscj dal Friûl e je une realtât uniche e origjinâl, un centri dedicât dut ae art musive, un pont di riferiment pe formazion. Chi il mosaic nol è considerât tant che art mecaniche, ma tant che art e mistîr stimolant . La esposizion e je vierte fin ai vincjenûf di Avost.
9 agosto 2021


text:
Il libri di Gjone
Un dai libruts plui gjoldibii e popolârs e l’unic in forme di conte o narazion storiche cence nissune sentence o vaticini. La profezie e je dade de storie personâl di Gjone, un profete vivût te seconde metât dal sec. VIII p.d.C., sot Gjeroboam II e ricuardât in 2Re 14, 25.
L’autôr, cence non e siguramentri vivût plui in ca, tal IV sec., al dopre il non dal personagjo storic par fevelâ de resistence che Israel i à fat a Diu cul no volê partecipâ i siei dons di salvece a ducj i popui. Cussì Gjone al devente un spieli di Israel e Ninive un spieli dal mont fûr di Israel. Une sorte di parabule de mission universalistiche dal popul ebraic.
Diu al mande Gjone a Ninive par invidâ dute chê gjenie di pecjadôrs a gambiâ vite. Il profete al disubidìs e al scjampe, ma Diu lu brinche instès e lu fâs butâ fûr de nâf. Glotût di une besteate di mâr, dopo trê dîs al ven butât su la rive. Al à vût dut il timp di rifleti, di domandâ perdon e di risolvisi a rivâ in puart cu la sô mission.
Il test al è une vore vîf e al rive, tune forme didatiche induvinade, a fâ capî a la comunitât post-esiliche che nol è il câs di sierâsi in privilegjos ma di cjapâ il larc e di predicjâ la salvece a dut il mont. O vin duncje, come dutrine, un dai ponts plui alts di dut il VT. Diu nol è dome il Diu dai gjudeus ma ancje il Diu dai popui e paians, parcè che Diu al è un sôl (Rm 3,29).
Gjesù al à volût onorâ chest libri e chest autôr cjapant Gjone come spieli e figure de sô vitorie su la muart midiant de resurezion e clamant la int di Ninive a testemoni de durece dal cûr dai siei contemporanis, che no volevin viergisi a la salvece.
L’argomentazion di Crist e acete il libri come ch’al è scrit, cence jentrâ in merit de sô storicitât, come che l’autôr de letare ai Ebreus al doprarà la figure di Melchisedec re e predi a proposit dal sacerdozi di Crist (Eb 7,1.3).
Come curiositât storiche, la Ninive pecjadorie che Gjone al à di convertî, e jere stade fiscade inmò dal 612 e cuant che l’autôr al scriveve e jere dome un ricuart lontan.


text:
La vôs di ton e montave sù tant che la bissebove cuant che tu le viodis vignî sborfant sul Tiliment. Cheste volte nol jere il cîl, ma la tiere a businâ. E il temporâl al menaçave di durâ ben di plui dal timp di un lamp. Chest, almancul, al jere sigûr. Un taramot al coreve scjassant il borc, troi par troi. E la notizie che e coreve plui svelte dal jeur e contave che di paîs in paîs la sene e jere la stesse. Al someave che par ogni agâr e fos vignude sù crevant lis cumieris une sdrume di mans, di voi, di gjambis, di schenis. Blestemis e preieris. Bati di mans e rumôr di çucui su la pedrade. Cui che al veve cjapade sù la vangje, cui il falcet, la britule, il ristiel. Disvuedadis lis stalis, vignûts jù dal cjast, bandonade la braide e il bearç: la taviele e jere deventade intun moment la place dal comizi. Il plevan, plen di pôre, sierât dentri de canoniche, nol veve nancje fate sunâ la cjampane. E no dome i oms, ma ancje lis feminis a volevin fa sintî la lôr vôs: lis zovinis a pro di chei fruts smagrîts de fam e de miserie che no rivavin plui a supâ nancje il lat, dal moment che la tete, flape e smagride, no jere plui buine di pandi nancje une gote; e lis vecjis, cun peraulis penzis di pinsîrs e marum durât tant di chel timp di no podê nancje contâlu, cul façolet neri compagn di chel grumâl neri, bandiere di une vite di rinunzie e di sacrifici: par ogni rosute ricamade un scugnî dî di no, un displasê di gloti, un tasê di platâ tal cûr. Ancje i animâi a vevin puartât. Parcè che ancje lôr a jerin a part de durece di chê stesse vite: il bo, di schene largje, cul cjâf bas e i voi distudâts, la vacje smagride, a soflâ bufulis di fum tal aiar, ubidiente ae bachete dal mûl che le puartave; e il mus, il cjaval, fintremai il taur, cun tant di anel de cjadene su pal nâs, potent e scûr tant che la rabie che e businave jenfri chel trop furiôs di besteam e di umanitât. Oms e animâi fradis parcè che fats di chê stesse tiere, impastâts cu la man di un Diu di fadie e di fam.
E cussì, colmade ogni misure, e jere vignude ancje la ore dal riviel. Parcè che ancje il Vanzeli al conte che Crist a un ciert pont al à tacât a berlâ, cu la vuiscje inte man, cuintri di chei gabanots di predis e di chei bastarts di marcjadants che a metevin dongje i bêçs inte scarsele cence tignîsi mai indiment il puar, che anzit, lu scjafoiavin di debits e di sotanance. Vonde bausiis. A ‘nt vevin sintudis ancje masse. Prime il macaco che par vincj agns, di Rome, al veve fat il comut dai siôrs, cu la benedizion dal Pape, fasint fente di jessi il Duce contadin che al seselave forment, “regalant” ai contadins tiere malade, buine forsit dome pai crots. E invezit, za al pensave ae vuere, cun ce che e veve puartât: i fîs partîts pe Grecie o pe Russie e mai tornâts; e po dopo la Liberazion, la sperance di un avignî che al fos plui clâr e just par ducj. E invezit? Nuie. Almancul pe int de tiere. Che i colons a restavin colons, i parons a jerin chei stes di prime. Dome che a vevin cambiade la tessare dal partît: al puest dal Fassio, la Crôs. E si continuave a fâ Sant Martin. Grabatui di une vite cence nuie butâts suntun cjar, cu la femine sul serpin e i fruts tal casson, dongje dal paion e de ferace. A cirî alc di miôr, par no murî di fam. E se i siôrs a mangjavin lis bistechis, la int de tiere dome che la polente. Cuant che e leve ben. E fâ fadie ancje a bruscjâ, che i lens a jerin dal paron. La cjase, dal paron. La aghe, compagn. E il bosc, i animâi. La tiere, si capìs. E duncje ancje chei oms, chei fruts, chês feminis che de tiere a jerin vignûts fûr. La famee di Tite, par un len taiât cence permès, e jere stade metude fûr di cjase. E chei di Bogo ancje, socialiscj cence Diu che a podevin meti tal cjâf cualchi carûl a di chei altris. Ma cumò al jere rivât il timp dal “vonde”. E intant che a jerin cussì ferbints, in lontanance, di Udin, si vioderin lis primis camionetis dai carabinîrs.
di Agnul Floramo


text:
Cualchi dì prin de riclamade adun, dopo 502 agns, ai 29 Setembar 2015, de samblee di popul dal Comun di Udin che vie pe Storie i disevin Aregum o Arengo / Renc par cure dal Moviment Civic Culturâl Alpin-Adriatic dal Fogolâr Civic e cun chel dal Circul Universitari Furlan de Academie dal Friûl, il zovin confradi Francesco Nicolettis ur à spedît de Anglie al dean prof. Alberto Travain e socis une significative letare in lenghe furlane cuntun apassionât resonament in cont de democrazie. Ve ca un bocon, par auguri di un bon avignî pe vôs in cjapitul dal popul partint di chel cûr di Europe che e je stade simpri la Furlanie.
“Amîs, us scrîf dongje di une ricorence impuartantone, di un sucès dal Fogolâr Civic, di un event storic che nol sucedeve di anons: la riunion dal Renc chel di Udin! Al è stât propit chest fat che mi à impiade une riflession su la democrazie che e ven sù di dabàs, dal popul. Sino verementri sigûrs di volê afidâ al popul il podê di governâsi e detâ leç? Sino sigûrs che il popul al sedi cressût avonde par dismenteâsi dai interès personâi e pensâ a chei di une nazion? Ricuardìnsi che o stin tabaiant di chel popul che se tu i molis vincjedoi zuiadôrs e un balon al dismentee ogni probleme. O stin tabaiant di chel popul che par chel jessi furlan al vûl dî savê bevi cence incjocâsi e porconâ! O di chel dai zovins che a van a “Friuli Doc” no par scuvierzi un tic di storie enogastronomiche de lôr tiere, ma par incjocâsi cun vin e bire! O stin tabaiant dal popul che al va tes scuelis a fâ la predicje al professôr parcè che il fi nol meretave un vôt tant bas te verifiche! O stin tabaiant di un popul che nol à plui la idee di jessi un popul e che al è sierât daûr de puarte di ogni singule cjase. Se in Friûl a son scuasit un milion di personis, o pues dî che a son scuasit un milion di principâts, ognidun indipendent e ognidun cul spirt di tutelâ i siei interès parsore di cualsisei altre robe, freantsi di chei de comunitât! O sai, o soi stât vonde pessimist e o ai gjeneralizât lassant fûr chei pôcs che a fasin il contrari di ce che o ai scrit. Forsit chest rinovât Renc al podarà disveâ e insegnâ, planc plancut, ce che al vûl dî jessi un popul e vê une storie e une culture in comun! Mi ven sù une frase di un politic merecan dai timps di Lincoln che, interogât sul parcè che al cjapave posizions che no levin jù ai siei eletôrs, al à rispuindût: “Jo no soi stât elet par fâ i interès dai miei eletôrs! O soi stât elet par decidi ce che al è miôr pal avignî dal gno popul e di cheste nazion, parsore di ce che al pues plasê o no!”. O speri che chei che si riuniran il 29 a tegnin a ments che a son li par un interès ben plui grant di chel personâl. O speri ancje che a rivin, sfrutant chest event maraveôs, sì a puartâ e risolvi i problemis pratics, ma soredut a discuti dai problemis etics di une societât che e à completementri pierdût la fede in se stesse: la fede e la strade! Mi auguri di cûr che si rivi a tornâ a stabilî cheste tradizion di assemblee popolâr, metint in bande i miei dubis. Forsit une assemblee ben indreçade e regolade e pues vignî doprade come scuele par tornâ a educâ lis personis, par formâ di gnûf il lôr sens dal Stât e de comunitât prime di dut, poiantsi su la storie dal Friûl. Vive, duncje, il Renc di Udin e che al puedi puartâ ancje il popul furlan a riscatâ chei principis e chei valôrs che a jerin siei dai timps dal patriarcje Beltram! Che il Signôr e il Beât Beltram a dedin la lôr benedizion al gnûf Renc, a Udin e a dut il Friûl! Un salût de Anglie, il vuestri Checo”.
OTUBAR 2015 – IL PINSÎR DAL FOGOLÂR CIVIC
Cualchi dì prin de riclamade adun, dopo 502 agns, ai 29 Setembar 2015, de samblee di popul dal Comun di Udin che vie pe Storie i disevin Aregum o Arengo / Renc par cure dal Moviment Civic Culturâl Alpin-Adriatic dal Fogolâr Civic e cun chel dal Circul Universitari Furlan de Academie dal Friûl, il zovin confradi Francesco Nicolettis ur à spedît de Anglie al dean prof. Alberto Travain e socis une significative letare in lenghe furlane cuntun apassionât resonament in cont de democrazie. Ve ca un bocon, par auguri di un bon avignî pe vôs in cjapitul dal popul partint di chel cûr di Europe che e je stade simpri la Furlanie.


text:
O vevi di fâ un zîr a Udin par uficis. E mancie simpri cualchi cjarte, cualchi certificât, e alore tocje lâ in centri a Udin e cori ator pe citât par cumbinâle. La matine si ciate quasi simpri parcheç in place Prin di Mai, de bande di Madone des Graciis, cussì no si paie, ma bisugne rivâ avonde adore. Une [...]
Tag: Pauli Fantini
Il panorame che si gjolt di ca sù al è maraveôs. Mi vevin visât che cheste valade e jere un spetacul, ma cussì biele no lu varès mai crodût. O soi rivât chi pe gole di fâ une cjaminade in mont ae fin di Setembar; a vevin proviodût che il timp al tignive, frêt ma seren, sì che duncje o [...]
O soi sveât adore, nol criche anciemò dì. O spieti che al vegni sù il cafè par bevilu e partî, o ai za cjamât, îr sere, in machine il cavalet, i pinei, i colôrs e dut l’armamentari che mi servìs par piturâ. Cualchi zornade fa o ai cjatât, ae fin de planure li che lis culinis a scomenzin, un puest [...]


text:
Litosfere
La litosfere e je la part solide e inorganiche de Tiere che e cjape dentri la croste terestre e la porzion plui superficiâl dal tabâr superiôr, par une altece complessive variabile tra i 70-75 km in corispondence dai bacins oceanics e i 110-113 km al di disot dai continents. La superficie di discontinuitât sismologjiche tra chescj doi elements e ven dite discontinuitât di Mohorovicic (Moho). Inte zone crostâl lis ondis sismichis P e S a cressin un pôc di velocitât, biel che intal tabâr superiôr l'aument al è plui marcjât. A une profonditât tra i 70 e i 120 km chestis ondis a patissin un ralentament; cheste zone e ven calcolade il limit di profonditât de litosfere; disot e je presinte une zone cun proprietâts sismologjichis diviersis, la astenosfere. La ripartizion gjeologjiche fra litosfere e astenosfera no si à di confondile confondude cu la ripartizion chimiche in tabâr e croste terestre.
La litosfere e je framentade intune serie di plachis tetonichis o litosferiche, che tai lôr margjins si concentrin i fenomens gjeologjics endogjens, tant che il magmatisim (cjapât dentri il vulcanisim), la sismicitât e la orogjenesi. Lis plachis a puedin jessi oceanichis o mistis, cuviertis in part de croste continentâl.


text:
Udin 2084
Dopo il discors di Celiberti ducj i grafitârs a son scjampâts in timp par no fâsi becâ.
E salte la corint ae fiere dai vins, arestâts 50 enolics cence licence che a àn scambiâts i vins bogns par chei triscj.
Forum di Aquilee in pericul par colpe dal trafic? Falsetât, se al è resistût aes armis dai barbars, ai bombardaments des vueris mondiâls e aes radiazions di Chernobyl, no colaran par cualchi Lancia.
Si proteste cuintri la riforme scolastiche. Presidis manager, inteletuâi ae Fiat.
il vêr probleme al è che une racomandade e coste sîs euros. Si stâ di mancul a spindiju in benzine.
“Il comun di Udin al à cjolt tantis videocjamaris par controlâ lis targhis des machinis” al anunzie il sindic Furio Horwell.


text:
L’ultin deceni al è un spieli trement dal Secul curt
Al è il 1990 cuant che il judiç di Vignesie Felice Casson al vierç une inchieste suntune operazion che i servizis segrets talians, il cjacarât SISMI, al veve inmaneât par parâ l’imperialisim dai Stâts Unîts cuintri il nemì comunist orientâl, che al cucave propit di là dal confin che il Friûl des casermis al veve di vuardeâ, come un cjan mastin peat ae lôr cjadene. A vegnin fûr armis platadis sot dai tets des malghis in Cjargne, une rêt che e varès vût di deventâ operative se mai la “rabie dai sclâfs” e ves tentât di procedi ae invasion. Cussì, o vin scuvierzût la esistence di Gladio, de operazion “Stay Behind”, ven a stâi “reste scuindût”, e ce che o vevin viodût dome tai film americans di spionaç lu vin cjatât platât tai toblâts, tes stalis, tes baitis des nestris monts, o vie pai boscs dal confin orientâl dal Stât. E se no fos stade tremende la violence di stragjis come chê di Petean, inmaneade propite di cheste rêt, i gladiatôrs nus saressin semeâts plui che altri nostalgjics patetics di un mont autoritari e militarizât, la plui part vecjos cu la panzute, che tal lôr deliri a zuiavin a fâ i 007 nostrans. E cualchidun di lôr al è ancje stât om di partît, ben inserît te vite sociâl dai nestris paîs. Cussì, cuant che ai 25 di Jugn dal 1991 la Republiche Socialiste di Slovenie e declare la sô indipendence de Jugoslavie, scjadenant une vuere di dîs dîs sul confin, il senari al somee pardabon inverâsi. Invezit, al è dome il principi di une tragjedie umanitarie, oltri che gjeopolitiche e sociâl, che nus varès tirâts dentri in plen. Lis sclopetadis e i muarts su lis stradis de Rozna Dolina, a pôcs metris di nô, i cjars armâts dai serps propite su la linie dal confin di Gurize e i lôr migs che a svolavin, a son stâts dome il principi di une matetât che e à inflamât ducj i Balcans, puartant tai nestris paîs profugancis e disperazions. E se tal 1992 il Pape polac al ven a fâ visite ae nestre Tiere, al dimostre une volte di plui che il Vescul di Rome nol rive a comprendi la complicade intersezion dal magjisteri di Aquilee, e – daûr di chê baraonde di lusôrs e di cjants e di chê costose e inutile machine organizade par lui des Curiis regjonâls, cetant lontane de semplicitât evangjeliche di un pastôr pelegrin – nol jes fûr nuie, nancje une vôs, par judâ la tragjedie sclave che si stave consumant su teritoris che di gran timp a jerin sot la vuide dal Patriarcjât. Anzit, benedisint la gnove Republiche indipendente de Cravuazie (no stin a dismenteâsi che il Vatican al è stât il prin a fâlu), al da un implicit benstâ aes copariis dai Serps, che i catolicissims oms di Zagabrie a fasin tes Krajnis, ae perifarie di Zare, obleant fameis di feminis, vecjos e fruts a scjampâ vie su cjars e tratôrs par salvâsi la vite, intant che lis lôr cjasis e glesiis (clarementri ortodossis) a brusin.
SI DISTAPONE LA PIGNATE DE CORUZION_Ma ben une altre dramatiche burascjade si stave ingrumant par ribaltâ, par fortune almancul cence sanc, ancje cjase nestre. Lis indagjins inmaniadis dal grup di judiçs di Milan su la coruzion de Politiche taliane (a passaran ae Storie cul non di “Mani Pulite”) a dislidrisin ancje tai nestris conseis comunâi e regjonâls plui di cualchidun convertît ae religjon dal “si cumbine”, cussì lontane di chê dignitât di servizi che i nestris vons nus vevin insegnât a rispietâ. Aministradôrs piçui e grancj a vegnin arestâts e processâts. Eclatant, tal 1993, l’impresonament di Adriano Biasutti, che si fâs cinc setemanis di preson e po dopo il fer domiciliâr, cul patizament, ae fin dal procès, di trê agns e doi mês par bustutis peadis soredut ae costruzion de sede de Amga. Democristian doc, om di grant podê, plui voltis definît a nivel nazionâl il Ministri dal Forest dal Nordest, chel che al veve in pratiche inventade la Agemont, la aree produtive di Damâr, il concet di “Regjon Puint” orientade sul as Barcelone-Kiev, al cole come tancj di lôr su la smanie di pensâ che dut al sedi pussibil e permetût cuant che tu as vût il mandât dal Popul. Une manfrine ripetude masse dispès ancje in dì di vuê, par cuvierzi o piês par justificâ intrics e robariis. Forsit la bisugne di lavâsi chestis mans, e cun lôr ancje la muse, e à però judât il popul furlan, come che simpri al è sucedût te storie, a cjatâ fûr une gnove reson di orgoi e di limpidece. Un sburt a fâ miôr, tornant a partî propit des lidrîs, là che la anime de plante e je simpri plui sclete.
LA LEÇ REGJONÂL PAL FURLAN_ Il 1996 al segne cussì la impuartantissime leç regjonâl numar 15, là che pe prime volte e ven sancide une norme di tutele dal patrimoni linguistic e culturâl dal popul furlan. Al è li che al nas l’Osservatori pe Lenghe Furlane (OLF), che tal 2004 si evolvarà inte Agjenzie Regjonâl pe Lenghe Furlane (ARLeF). Une leç che e varès vût di judâ scuelis, comuns, radios e televisions a promovi une programazion in lenghe, dal rest come che la Costituzion e predicjave bielzà tal articul doi, là che si dîs che a son ricognossûts “i dirits inviolabii dal om, come la apartignince a une comunitât che si fonde su la sô lenghe tant che massime espression di se”. Il Stât talian al spietarà la fin dal deceni, dal secul e ancje dal mileni, ven a stâi il 1999, par fâ proprie la stesse filosofie cu la leç 482. In Municipi a Udin, ai 29 di Novembar dal 1998, cun passe 60% dai vôts al jentre il furlanist Sergio Cecotti, za president de Regjon. Al vuide une zonte componude de Leghe Nord e dôs listis civichis.
BOMBARDAMENTS DI LÀ DAL CLAP_
E intant che la comission e lavorave par fâ votâ la leç in Parlament, di Davian si alçavin i F16 americans e talians. Che il Siôr D’Alema al veve firmât l’intervent armât cuintri la Serbie di Milosevic, tradint ancjemò une volte il test te Costituzion che e repudie la vuere tant che risoluzion di ogni contese. Speravino forsit che cualchi bombe e podès colâ ancje su la comission legjislative pe lenghe furlane? Une robe e je sigure: il Friûl ancjemò une volte al ven cjolt pal cûl, trasformât intune puarteavions militâr. Une base par fâ valê la vôs dal imperialisim e de vuere. Lis bombis a colarin su lis fabrichis e sui operaris, sui cuartîrs là che e viveve la int normâl, su lis feroviis, su lis radios, su lis televisions e ancje su lis scuelis. “Dams colaterâi”. Su lis bancjis no. Chês a vevin di coventâ ae fin de vuere par garantî i bêçs de ricostruzion.
Angelo Floramo
____________________________________________
RIBALTONS FIN SUL ULTIN
Il secul al finìs sdrumât intun ribalton mostri, che al messede in dîs agns il piês che la Storie di Europe e vedi mai pandût: il Nûfcent, violent e selerât, si siere di fat jenfri une codebuie di vueris, coruzion, stragjis, savoltaments che nissun al varès mai podût pensâ, ni proviodi. E dut al passe come simpri pai trois de nestre Patrie, intune specie di sintesi di sanc e di pôris, cuasi che e fos la sigle conclusive, o la note bibliografiche o plui semplicementri l’epitafi tombâl di cent agns tacâts cul bot e finîts cu lis luminariis dai bombardaments su Belgrât. E dut chest no dome visibil de nestre Tiere ma adiriture interçât cu la nestre specialitât milenarie di osservatori privilegjât, o miôr ancjemò di cjalderie inflamade di dut ce che al passe vie pe Europe e pal Mont. Mai come tai ultins dîs agns de ete contemporanie, il Friûl al devente un laboratori di trasformazions politichis, sociâls e culturâls che come furlans nus à viodûts coinvolts in prime file, dal moment che par gjeografie o par vocazion, par destin o par maledete mission, o sin simpri stâts il baricentri dai aveniments plui impuartants de storie. Un lûc là che la biografie ocidentâl si misclice cun chê dal Orient, ancje se di soreplui la storiografie uficiâl e fas fente di no savêlu e no lu conte. Ve ce che al è stât chi di nô chest periodi che al jere il famôs “secul curt”, come che lu veve ben definît il storic inglês Eric I. Hobsbawm, disvelant une volte di plui ce che al profetave te sô Cuintristorie l’ingjustri profetic di pre Bebo Marchet, ven a stâi che la Storie scrite di chei altris nus à simpri viodûts tant che espression di dut fûr che di ce che o sin stâts pardabon. Forsit par chest nol è un câs che tal mieç di une gjostre tant mate si fâs sintî ancjemò plui fuarte la vôs e la esigjence di une identitât che e domande, che e rivendiche, che e pratint di pandi la sô specialitât ancje a nivel legjislatîf, anticipant sieltis che il stât talian al varès fatis une vore plui tart, cence mai impegnâsi pardabon par aplicâlis.
Angelo Floramo
CUINTRISTORIE DAL NÛFCENT 1990-2000. Si siere il Nûfcent, tra dirits e violencis............
L’ultin deceni al è un spieli trement dal Secul curt


text: “Contulit multis populis salutem…”: “Ur à puartât a tancj popui bonstâ…” al dîs il cjant dal Beât Durì dal Friûl o di Pordenon, che lis sôs notis a àn risunât a Udin li de glesie dal Carmin, là che al è sapulît, co e je stade la Sante Messe par sô memorie cul arcivescul bons. Andrea Bruno Mazzocato, sorestants e popul di dute la regjon, celebrazion stade juste miercus ai 14 di Zenâr 2015. Un invît particolâr i à rivât ancje al dean dal Moviment Civic Culturâl Alpin-Adriatic dal Fogolâr Civic, prof. Alberto Travain, che agns indaûr si jere messedât par puartâ indevant, cul Coordenament Citadin dal Borc de Stazion di Udin, un inzornament te societât locâl de maniere di viodi chel Frari Durì e ancje ben il mes “laic” dal so agjì tant che missionari european medievâl tal Lontan Orient. “Cul detâ lis sôs memoriis – al à motivât il prof. Travain, lât a messe puartantsi daûr une delegazion movimentâl – Durì al à rispuindût sigûr a lis curiositâts dal Ocident in cont dal Orient tant ‘favolôs’, ma al è restât simpri salt su la sô fe e su la sô civiltât che al à cirût di sparniçâlis, di ce che al à podût, insedantlis tes culturis nativis des contradis chês plui lontanis dulà che al è stât: il so fin nol jere chel ‘globalizâ’ il Continent Vieri ma di difondi la sô religjon par ogni cjanton di mont. In cont di chest al è sul seri ce pensâ, ancje par evitâ ciertis facilis bufulis mondialistichis!”.


text:
Bruce Vuaìne, un frut di vot agns, fi di doi miliardaris, une sere al jes dal cine cun so pari e sô mari, ma un malvivent ur va dongje cuntune pistole par une rapine, e dopo vêur robât i bêçs, ju cope, lassânt li, vîf e plen di pôre, dome il piçul.
In chê sere, Bruce al zure di lotâ dute la vite cuintri i criminâi de so citât, Gonârs City.
Cressût dal maiordom di cjase Vuaìne, Bruce al scomence une schirie di alenaments pe ment e pal spirt, robis impussibilis par cualsisei furlan, come stâ dôs oris devant di un spritz e di une fete di frico cence cerçâju, o cjalâ un ort plen di jerbatis cence gjavânt nancje une. Dopo agns e agns, Bruce al è pront: “O sarai une creature nere, che e fâs pôre dome a cjalâle”
“Un arbitri di Juve-Udin?”, al rispuint il maiordom.
“Biele idee, ma no: o vevi tal cjâf un gnotul”, al dîs Bruce.
E cussì, al devente Gnotul-Man, si fâs un costum di gnotul e al costruìs la Gnotul-mobile: une Ape cul motôr trucât e cun tacâts cent mil imprescj, come un canon, un radar e ancje une vuarzine (no si sa mai).
In chei dîs, un gnûf malvivent al sta fasint tremâ di pôre Gonârs City: Joker, un om vistît di paiaç, che al sta metint sot incjantesim dute la citât cuntun bevarin speciâl. Ducj chei che lu bevin, no rivin plui a lavorâ e a àn dome voie di ridi e di lâ a cjapâ soreli (cumò provait a induvinâ di dulà che al ven Joker!).
Un disastri: a Lignan no je plui nancje une buse par parcâ e Gonârs City al sta lant a tocs, parcè che nissun al comede plui nuie.
Ma il plan di Joker al è ancjemò plui ambiziôs: al vûl meti il so bevarin tal stabiliment de Goccia di Carnia, par spandi la sflacje e la voie di lâ al mâr in dut il Friûl. Gnotul-man al fâs di dut par fermâ Joker, e al clame ancje in jutori un so amì supereroi: Robin? No, Capitan Cjargne.
Ma Joker al ferme Capitan Cjargne cjantant “El can de Trieste” (lis cjançons triestinis a anulin ducj i siei superpodês).
Gnotul-man, cu la sô potente Gnotul-mobile, al rive a cjapâ Joker prime che al meti il bevarin te aghe naturâl, ma nol baste: il manigolt al veve bielzà incuinât chê cu lis bufulutis.
Par fortune, lis bufulutis de Goccia di Carnia a son cussì fuartis che a anulin ducj i efiets dal bevarin: il Friûl al è salf. Joker al finìs ai lavôrs sfuarçâts (piês di une condane a muart, par un triestin), e Gnotul-man, aplaudît di dut il Friûl, al regale ae polizie un Gnotul-segnâl, par che lu clamin cuant che ur covente: “Baste pontâ la lûs tal cîl e chest imprest al proiete une forme che mi clame subit!”
“Un gnotul?”, al dîs il poliziot.
“Biele idee, ma no: o pensavi a un muset e a un spritz”.
Sigle finâl: ta-da-da-da-da-da, ta-da-da-da-da-da-da-da-da-da, Gnotul-maaaan! ❚
Bete di Spere
AL CINE CUN BETE. Gnotul-manBete di Spere
Bruce Vuaìne, un frut di vot agns, fi di doi miliardaris, une sere al jes dal cine cun so pari e sô mari, ma un malvivent ur va dongje cuntune pistole par une rapine, e dopo vêur robât i bêçs, ju cope, lassânt li, vîf e plen di pôre, dome il piçul.


text:
Epifanie
La Epifanie o ancje Pasche Tafanie e je une fieste cristiane che cole ai 6 dal mes di zenâr. E ven ricuardade la presentazion di Jesus ai trê Rês Magjos.
Epifanie e je une peraule di origjine greche Epiphaneia che e vûl di manifestazion o ancje aparizion. Intai prins cuatri secui de storie de cristianitât, la Glesie e fiestezave dutis lis manifestazions di Idiu su la Tiere: il Nadâl, la Adorazion dai Magjos, il Batisim di Jesus Crist, e lis Gnocis di Cana. Le peraule ἐπιφάveιa vignive utilizade in Grecie par indicâ le azion o le manifestazion de divinitât mediant miracui o visions. Tal III secul, i cristians scomencin a clamâ cu le peraule Epifanie lis menifestazions di Jesus. Tal timp di uê, cheste peraule je doprade par indicâ le prime manifestazion publiche de divinitât di Jesus ai Rês,vignûs par visitalu.
Folclôr e culture leâs ae Epifanie[cambie | modifiche il codiç]
Le celebrazion de Epifanie e je acompagnade a tradizions antighis misturâs a tradizions pui recentis:
- la Stele Comete che acompagne i Rês (tradizion di origjine orientâl);
- il piâ i fûcs (tradizion di origjine pagane, leade al soreli, une vore presint tal Nord de Italie) In Friûl je le tradizion dal Pignarûl;
- scambiâsi i regâi;
- la tradizion dai regâi ai fruts in te cjalce, tradizion presinte in tai paîs di tradizion catoliche. In Italie i regâi ai fruts vegnin puartâs de Befane, in Spagne dai Rês.
Bibliografie[cambie | modifiche il codiç]
- Arcidiocesi di Udine, Grande benedizione dell'acqua nella vigilia dell'Epifania del Signore secondo la tradizione aquileiese, a cura della Commissione liturgica diocesana, Udine, Arcidiocesi di Udine, 2013


text:
… viene, viene volando
Viene viene la Befana
vien dai monti a notte fonda.
Come è stanca ! La circonda
neve, gelo e tramontana…
detule furlane fuarte: “a Nadâl un pît di gjal, ae Epifanie un pît di strie”
ven a stai planc plancot lis zornadis a tachin a slungjâsi, e jere ore !
inte foto origjinâl la befane e jere un cocâl che someave biel za a une befane cjalant intune cierte maniere, cussì daspò piçulis modifichis e je deventât pardabon une befane; scliçant parsore la foto si pues viodi chê origjinâl
😉


text:
Fin ae metât dal Cinccent, ancje in Friûl, lis feminis no vevin rivât a vignî fûr tal cjamp de art, risiervât ai mascjos. A vignivin tignudis par ogjets di rapresentâ. Nie di plui. A deventin, però, finalmentri protagonistis cun Irene di Spilimberc (1538/1559), la plui innomenade pitore furlane. Il nono Zuan Pauli da Ponte al jere amì di Tiziano, che i fasè il ritrat e che, al pâr, al sedi stât mestri de fantacine. Tal sofit dal salon di bal dal palaç dai marchês Mangilli, in place Garibaldi a Udin, al è un fresc di Domeni Fabris che le piture intant che e fâs il ritrat a Tiziano. E ancje il grant pitôr venezian i fasè un ritrat (la opare e je ae National Gallery of Art di Washington). Irene e copià cuadris di Tiziano e ae piture e metè dongje poesie e musiche, tant che la sûr Emilia. Par savêndi di plui, no stait a pierdisi la mostre itinerante “La muse zentîl de Patrie”, part dal omonim progjet ideât e coordenât di Sandri Di Suald pal assessorât ae Culture de Provincie di Udin e che al à puartât ancje ae publicazion di un catalic trilengâl e ae creazion di un marc.
L’intent dal progjet? Chel di fâ lûs su la part che a àn vût lis feminis artistis de Patrie, profitant de ricorence dai 500 agns dal riviel popolâr furlan de Joibe Grasse par fevelâ di Lucina Savorgnane, che e à ispirât la novele “Giulietta” scrite dal so inamorât Luigi Da Porto, ae fonde dal “Romeo&Juliet” di William Shakespeare. La storie di Lucina e Luigi e je dome il rimpin par fevelâ di cetantis altris robis: vicendis storichis, cronachis di Udin, topografie de citât, musiche e bal, e, juste apont, des artistis dai secui stâts, un cantin pardabon pôc cognossût. Cui aial sintût fevelâ, par esempli, di Felicita Sartori? Di massarie a preseade ritratiste e dame di cort te Dresde di Augusto II di Sassonie, daspò jessisi maridade cuntun dai siei conseîrs. Felicita (1715/1760) e jere gnece dal pitôr e scultôr gurizan Antonio Dall’Agata, amì di Rosalba Carriera, innomenade ritratiste veneziane, che e tignì in cjase la zovine, tacant dal 1728, tant che arleve preferide e, almancul sul imprin, tant che inserviente. De Carriera e fo arleve ancje Mariane Carlevarijs (1703/post 1750), fie di Luche, il famôs pitôr di viodudis udinês. E ve un ciert sucès a nivel udinês, ancje se e jere une artiste mediocre, Ipolite Venier (doc. 1737/1774), fie dal plui cognossût Zuan Pieri, che al judà a piturâ i frescs dal sofit dal presbiteri de glesie de Sante Trinitât a Mortean. In corispondence cun Antoni Canova e fo Marianna Pascoli (1790/1846), fie di un cjargnel che al jere lât a stâ a Monfalcon, pitore come la sûr Luigia (1805/1882).
Par cognossi altris feminis ativis tal cjamp de art – cemût dismenteâ, par esempli, ae fin dal Votcent, Cora Slocomb di Brazzà, che e fondà scuelis di pontine a fusei a Breçà e a Feagne? –, lait a viodi la mostre (a Tumieç tal mês di Novembar), che il so ideatôr e definìs une sorte di “Biblia pauperum moderne”. Tescj sempliçs e lizêrs a zuin cu lis emozions ancje in gracie di une impostazion grafiche inmagante (che si gjolt ad implen tal catalic) e di une sielte iconografiche rafinade e di grande fuarce comunicative. Dait un cuc aes imagjinis ineditis des cantinelis. Pardabon bielis.
ERIKA ADAMI
CULTURE – ART-Â. La muse zentîl de Patrie............
Fin ae metât dal Cinccent, ancje in Friûl, lis feminis no vevin rivât a vignî fûr tal cjamp de art, risiervât ai mascjos. A vignivin tignudis par ogjets di rapresentâ. Nie di plui. A deventin, però, finalmentri protagonistis cun Irene di Spilimberc (1538/1559), la plui innomenade pitore furlane. Il nono Zuan Pauli da Ponte al jere amì di Tiziano, che i fasè il ritrat e che, al pâr, al sedi stât mestri de fantacine. Tal sofit dal salon di bal dal palaç dai marchês Mangilli, in place Garibaldi a Udin, al è un fresc di Domeni Fabris che le piture intant che e fâs il ritrat a Tiziano. E ancje il grant pitôr venezian i fasè un ritrat (la opare e je ae National Gallery of Art di Washington). Irene e copià cuadris di Tiziano e ae piture e metè dongje poesie e musiche, tant che la sûr Emilia. Par savêndi di plui, no stait a pierdisi la mostre itinerante “La muse zentîl de Patrie”, part dal omonim progjet ideât e coordenât di Sandri Di Suald pal assessorât ae Culture de Provincie di Udin e che al à puartât ancje ae publicazion di un catalic trilengâl e ae creazion di un marc.


text:
Contecurte in cjar e vues
Dopo la prime pontade dal spetacul “Un viaç tal Cryptofriûl” o vin pensât che al sarès stât biel fâ une seconde pontade, doprant une altre storie dal libri. La vin presentade a Viscon.Cemût che e je lade...
Dopo la prime assolude a Cjopris dal spetacul “Un viaç tal Cryptofriûl” o vin puartåt il Cjan des Lusignis nuiemancul che a la GuarnerianeCemût che e je lade...
Aromai lu san ducj, che al nestri Ostîr no i plâs fâ lis presentazions dai siei libris. Ve ca nuiemancul che un spetacul intîr fat sù ator ator di Cryptofriûl!Cemût che e je lade...
La prime presentazioni dal libri Cryptofriûl e je stade fate dongje cjase dal Ostîr, a ListizeCemût che e je lade...
No si podeve propite lassâ scjampâ vie un an cence inmaneâ il Contecurte Day, che tal 2021 si è fat a Codroip e al è deventât il Pôrecurte Day!Cemût che e je lade...
Inte cort de Filologjiche a Udin o vin puartade la Conte dal Mês, che prest a deventarà... un libri!Cemût che e je lade...
Te Cort de Filologjiche a Udin e je stade la presentazion dal libri dal Ostîr, intervistât di Walter Tomada; la Coghe e il Famei si son ocupâts des leturis, puartant la int drets intal 2084.Cemût che e je lade...
Laboratori virtuâl dal nestri Ostîr par stiçâ a scrivi (e lei) contis curtis par furlan.Cemût che e je lade...
1 2 3 … 6 Indevant »


text:
Il libri di Michee
Origjinari di Moreset, dongje di Gjerusalem, Michee al à profetât sot i rês Acaz e Ezechie, prime e dopo de concuiste di Samarie dal 721 p.d.C. e forsit fintremai a la invasion di Senacherib dal 701. Al jere duncje un contemporani di Osee e soredut di Isaie. Pe sô riunde paesane, al spartìs cun Amos la aversion pes grandis citâts, il lengaç concret e crût, il gust des inmagjinis vivis e dai zûcs di peraulis.
Il libri si divît in cuatri parts, alternant lis minacis cu lis promessis: 1,2-3,12 procès cuintri Israel; 4,1-5,14 promessis a Sion; 6,1-7,7 indaûr procès cuintri Israel; 7,8-20 sperancis.
Come Amos, al è disdegnât pal sfas morâl e pes injustiziis sociâls fatis dal popul di Diu e al profete la tremende “zornade” dal judizi dal Signôr; come Osee al à peraulis di grant afiet e umanitât pai piçui e pai sbandâts.
Fra lis promessis di salvece la plui biele e je chê a rivuart dal Messie dissendent di David che al nassarà a Efrate-Betlem (5,1s). Il Gnûf Testament le à ripuartade inte pagjine sflandorose dai magjos (Mt 2,6).